**Жалпылоо**

**(2021-жылдан 2023-жылдын 1- кварталына чейинки мезгилде биринчи жана апелляциялык инстанциялардагы соттор тарабынан каралган укук бузуулар жөнүндө иштерди кароо боюнча соттук практика боюнча)**

**Биишкек шаары 2023 –жыл**

**I. Киришүү бөлүмү**

Кыргыз Республикасынын Жогорку Сотунун 2023-жылдын экинчи жарым жылдыгынын иш планынын 2-пунктун аткаруу максатында соттук практиканы жалпылоо, соттук статистиканы талдоо жана Пленумдун ишин камсыз кылуу боюнча бөлүмү тарабынан 2021-жылдан тартып 2023-жылдын 1-кварталына чейинки мезгилде биринчи жана апелляциялык инстанциялардагы соттор тарабынан каралган укук бузуулар жөнүндө иштерди кароо боюнча соттук практиканы жалпылоо жүргүзүлгөн.

Кыргыз Республикасынын Конституциясынын 61-беренесинде ар бир адамга Конституцияда, мыйзамдарда, Кыргыз Республикасы катышуучу болуп саналган эл аралык келишимдерде, эл аралык укуктун жалпы таанылган принциптеринде жана ченемдеринде каралган укуктарын жана эркиндиктерин сот аркылуу коргоо кепилденет деп белгиленген.

“Кыргыз Республикасынын Кылмыш-жаза кодексине, Кыргыз Республикасынын Жазык-процесстик кодексине, Кыргыз Республикасынын Жоруктар жөнүндө кодексине жана Кыргыз Республикасынын айрым мыйзам актыларына өзгөртүүлөрдү киргизүү тууралуу” Кыргыз Республикасынын 2021-жылдын 28-октябрындагы №126 Мыйзамы менен 2021-жылдын 1-декабрынан тартып Кыргыз Республикасынын укук бузуулар жөнүндө кодекси колдонууга киргизилген.

Адамдын жана жарандын укуктарын, эркиндиктерин жана кызыкчылыктарын, юридикалык жактардын кызыкчылыктарын, коомдук жана мамлекеттик кызыкчылыктарды, айлана-чөйрөнү коргоону, эл алдында башкаруу тартибин укукка каршы кол салуулардан коргоону укуктук жактан камсыз кылуу Кыргыз Республикасынын укук бузуулар жөнүндө Кодексинин (мындан ары- КР УБжК) милдеттери болуп саналат. Көрсөтүлгөн милдеттерди ишке ашыруу үчүн КР УБжК укук бузууларды жасагандыгы үчүн жоопкерчиликтин принциптерин жана негиздерин белгилейт, укук бузуулар болуп саналган жосундар, иштерди кароо тартиби, жаза-чаралардын жана кошумча укуктук кесепеттердин түрлөрү аныкталат.

Бул жалпылоонун максаты укук бузуулар жөнүндө иштерди кароо боюнча түзүлгөн сот практикасын, жасалган укук бузуу үчүн жаза берүүдө соттор тарабынан процесстик ченемдердин сакталышын, иштерди кароо мөөнөттөрүн, адамдарды жоопкерчиликке тартуунун мыйзамдуулугун жана негиздүүлүгүн изилдөө, соттордун укук колдонуу практикасында пайда болгон көйгөйлүү маселелерди, каталарды аныктоо болуп саналат.

Укук бузуулар жөнүндө иштерди кароонун маселелерин жөнгө салуучу негизги ченемдик укуктук актылар болуп Кыргыз Республикасынын Конституциясы, КР УБж К саналат.

Жалпылоону жүргүзүү үчүн республиканын жергиликтүү сотторунан укук бузуулар жөнүндө бардыгы болуп 3608 иш келип түшкөн, анын ичинде региондор боюнча:

- Бишкек шаары боюнча соттордон жалпы - 397 иш, - Чүй облусу боюнча соттордон жалпы - 448 иш,

- Ысык-Көл облусу боюнча соттордон жалпы - 527 иш,

- Нарын облусу боюнча соттордон жалпы - 441 иш,

- Талас облусу боюнча соттордон жалпы - 346 иш,

- Жалал-Абад облусу боюнча соттордон жалпы - 494 иш,

- Ош облусу боюнча соттордон жалпы - 720 иш,

- Баткен облусу боюнча соттордон жалпы - 235 иш.

Ушул жалпылоонун предмети болуп КР УБжКнин 454-беренесинде соттордун компетенциясына кирген укук бузуулар жөнүндө иштерди кароо боюнча соттордун практикасы болду.

**Соттук статистика**

|  |  |  |  |  |
| --- | --- | --- | --- | --- |
| **жыл** | **түштү** | **каралды** | **кыскартылды** | **жаза чарасы колдон.** |
| **иш** | **адам.****саны** | **иш** | **адам.саны** |
| **2021** | 1509 | 1303 | 29 | 29 | 1274 | 1277 |
| **2022** | 26956 | 25022 | 1258 | 1261 | 23737 | 23742 |
| **1-кварт.****2023 ж.** | 5935 | 5529 | 293 | 293 | 5225 | 5226 |
| **Баары** | 34400 | 31854 | 1580 | 1583 | 30236 | 30245 |

Жогорудагы таблицадан иштердин 95% жаза чарасын колдонуу жөнүндө токтом чыгаруу менен аяктап, ал эми 5% токтотулганы көрүнөт.

Төмөндөгү таблицадан сот тарабынан укук бузуучуларга кандай жаза колдонулгандыгы көрүнүп турат:

|  |  |
| --- | --- |
| **жыл** | **Укук бузуучуларга салынган жазанын түрлөрү** |
| **Эскертүү** | **Коомдук****жумуш** | **Штраф** | **чыгаруу** | **камак** | **Айдооч.укукт.ажыратуу** |
| **2021**  | 13 | 466 | 738 | 0 | 60 | - |
| **2022** | 194 | 7588 | 14521 | 1 | 1438 | - |
| **1-кв. 2023-ж** | 9 | 1394 | 3117 | 1 | 346 | 359 |
| **Бардыгы**  | **216** | **9448** | **18376** | **2** | **1844** | **359** |

Жаза чаранын эң кеңири таралган түрү - айып пул, ал соттор тарабынан 60,8% иштер боюнча дайындалган.

Ал эми төмөнкү жаза чаралары - эскертүү 0,7%, камакка алуу 6,1%, чыгаруу - 0,007%, коомдук жумуштар - 31,2%, транспорт каражатын башкаруу укугунан ажыратуу - 1,2% иштер боюнча колдонулган.

**Айып пул боюнча маалымат:**

|  |  |  |  |
| --- | --- | --- | --- |
| **Жыл** | **Сот тарабынан салынган айып**  | **Төлөнгөн айып** | **Айыптын калдыгы** |
| **2021** | 11814500 | 8026500 | 3788000 |
| **2022** | 181784360 | 125245400 | 56539760 |
| **1-кв. 2023-ж.** | 41523100 | 27951050 | 12643050 |
|  **Бардыгы:** | **235121960** | **161222950** | **72970810** |

Соттор тарабынан салынган айыптарды өндүрүү 68,6% түзөт.

Сот статистикасынын маалыматтары боюнча талданган мезгилде укук бузуулар жөнүндө иштердин эң көп саны соттор тарабынан төмөндөгүчө каралган:

- 193-берене боюнча (мас абалындагы айдоочунун транспорт каражатын башкаруусу, мас абалындагы же транспорт каражатын башкарууга укугу жок адамга транспорт каражатын башкарууну өткөрүп берүү) – 17580 иш (55,2%);

- 126-берене боюнча (майда бейбаштык) - 4366 иш (13,7%);

- 70-берене боюнча (үй - бүлөлүк зомбулук) - 3715 иш (11,7%);

- 438-берене боюнча (мамлекеттик же муниципалдык кызматчылар тарабынан мүлк жана кирешелер жөнүндө декларацияларды бербөө же талаптагыдай эмес берүү) - 3278 иш (10,3%);

- 57-берене боюнча (ден соолукка атайылап жеңил зыян келтирүү) – 1118 иш (3,5%);

- 127-берене боюнча (медициналык көрсөткүчтөрсүз баңги каражаттарын же психотроптук заттарды колдонуу, коомдук жайларда спирт ичимдиктерин ичүү) - 956 иш (3%).

Соттук практиканы изилдөө жалпысынан укук бузуулар жөнүндө иштерди кароодо соттор тарабынан мыйзамдарды туура жана бирдей колдонуу камсыз кылынарын көрсөттү.

Ошону менен бирге ушул жалпылоо соттук практикада айрым олуттуу каталарга жана кемчиликтерге жол берилери аныкталып, келечекте мындай каталарга жол бербөө максатында судьялардын көңүлүн буруу зарыл экендигин көрсөттү.

**II. Укук бузуулар жөнүндөгү иштерди соттук кароого даярдоого байланыштуу маселелер**

**1. Укук бузуулар жөнүндө иштерди соттук кароого даярдоонун маңызы жана түшүнүгү.**

Соттун алдына коюлган милдеттерди аткаруу үчүн укук бузуу жөнүндө судьянын кароосуна келип түшкөн ишти кылдат жана өз убагында иликтөө ишти маңызы боюнча кароо башталганга чейин чечүүнү талап кылган маселелерди тактоо чоң мааниге ээ.

Ушуга байланыштуу, укук бузуулар жөнүндө иштер боюнча өндүрүштүн маанилүү жана милдеттүү стадиясы болуп ишти соттук кароого даярдоо саналат, ал процессуалдык аракеттерди жасоо жолу менен анын туура жана өз убагында каралышын жана чечилишин камсыз кылууга чакырылган. Бул максатка жетүү менен, ишти даярдоо баскычы бүттү деп эсептелет.

Иштерди соттук териштирүүгө талаптагыдай даярдоо соттук териштирүүлөрдү ашыкча создуктурууга жол бербөөгө, ошондой эле мыйзамдуу жана негиздүү сот чечимдеринин кабыл алынышын камсыз кылууга багытталгандыгын белгилей кетүү маанилүү.

Ошол эле учурда, соттук териштирүүгө иштерди туура эмес даярдоо укук бузуулар боюнча иштерди кароо мөөнөттөрүнүн бузулушунун негизги себептеринин бири болуп саналат.

**2. Укук бузуулар жөнүндө иштерди кароого даярдоодо кабыл алынуучу соттун чечимдери**

КР УБжК 531-беренесине ылайык укук бузуу жөнүндө ишти кароого даярдоодо судья төмөндөгү маселелерди аныкташы керек:

1) ушул ишти кароо анын компетенциясына киреби

2) иштерди карап чыгуу мүмкүнчүлүгүн жокко чыгарган жагдайлардын бар - жогун;

3) укук бузуу жөнүндө протокол туура түзүлгөндүгүн, иштин башка материалдары туура таризделгенби;

4) 510-беренеде каралган укук бузуу боюнча ишти жүргүзүүнү жокко чыгаруучу жагдайлардын бар-жогун;

5) иш боюнча колдо бар материалдар аны маңызынан карап чыгуу үчүн жетиштүүлүгүн;

6) өтүнүчтөрдүн жана четке кагуулардын бар-жогун.

Мындан тышкары, көрсөтүлгөн этапта судья КР УБжК 533- беренесинин 1-бөлүгүнө ылайык төмөнкү маселелерди да чечиши керек:

- ишти кароонун убактысын жана ордун дайындоо жөнүндө;

 - КР УБжК 497-беренесинде көрсөтүлгөн адамдарды сот отурумуна чакыруу, иш боюнча зарыл кошумча материалдарды талап кылуу, экспертиза дайындоо жөнүндө;

- ишти кароону кийинкиге калтыруу жөнүндө;

- протокол түзүүгө жана башка иштин материалдарын жол-жоболоштурууга укугу жок адам тарабынан түзүлгөн, протокол түзүү/токтом чыгаруу жана башка материалдарды жол-жоболоштуруу туура эмес болгондо, же болбосо ишти кароодо берилген материалдардын толуктоого мүмкүн болбогон толук эмес болгон учурларда, протокол/токтом түзгөн ыйгарым укуктуу органдын өкүлүнө же кызмат адамына укук бузуу жөнүндө протоколду жана иштин башка материалдарын кайтарып берүү жөнүндө;

- эгерде ошол ишти кароо анын компетенциясына кирбесе, үч жумушчу күндүн ичинде укук бузуулар жөнүндө протоколду/токтомду жана башка материалдарын караштуулугуна жараша кайтарып берүү жөнүндө;

- КР УБжКде каралган учурларда судьяны, ыйгарым укуктуу органдын өкүлүн четтетүү жөнүндө;

- өндүрүштү токтотуу жөнүндө;

- өндүрүштү кыскартуу жөнүндө.

Бирок ишти соттук териштирүүгө даярдоо боюнча мыйзамда көрсөтүлгөн талаптар соттор тарабынан толук көлөмдө аткарылбай жаткандыгы аныкталды.

**3. Укук бузуулар жөнүндө иштерди кароого даярдоодо соттор тарабынан кетирилген каталар**

Иштерди изилдөө ишти соттук кароого даярдоо дайыма эле жетиштүү көлөмдө жүргүзүлө бербестигин же сот процессинин ушул этабында жүргүзүлүүгө тийиш болгон бардык зарыл процессуалдык аракеттер жасалбастан формалдуу түрдө жүргүзүлө тургандыгын көрсөттү.

Иштерди кароого даярдоо стадиясында соттор төмөнкүдөй мүнөздүү каталарды кетиришет.

**а) Судья укук бузуу жөнүндө протоколду түзүүнүн тууралыгын аныктоого тийиш**

КР УБжК 531-беренесинин 3-пунктуна ылайык, судья ишти кароого даярдоо тартибинде укук бузуу жөнүндө протокол укук бузуу окуясын жана аны жасаган адам жөнүндө маалыматтарды толук камтыганын, ошондой эле протоколду тариздөө жол-жоболорун сактоо менен туура түзүлгөндүгүн, иш боюнча өндүрүштү жокко чыгаруучу жагдайлардын бар-жогун аныктоого тийиш.

КР УБжК де бекитилген ченемдик жоболордун мааниси боюнча укук бузуу жөнүндө протокол негизги процесстик документ болуп саналат, анда укук бузуу жасаган адам тарабынан жасалган укук бузуунун жагдайлары толук баяндалат, адамды жоопкерчиликке тартуу үчүн негиздер келтирилет.

Укук бузуу жөнүндө протокол КР УБжКнин 517-беренесинин 2-пунктунда көрсөтүлгөн бардык маалыматтарды камтууга тийиш (ал түзүлгөн күн, убакыт жана жер; протоколду түзгөн адамдын кызмат орду, фамилиясы, аты, атасынын аты; укук бузуу жасагандыгы үчүн тартылган адам жөнүндө маалыматтар; укук бузуу үчүн жоопкерчиликти караган УБжКнин беренеси; күбөлөр жана жабыр тарткандар жөнүндө маалыматтар; укук бузуу үчүн тартылган адамдын түшүндүрмөсү; укук бузуу жөнүндө ишти чечүү үчүн зарыл болгон башка маалыматтар).

Протоколдун олуттуу кемчилиги көрсөтүлгөн маалыматтардын жоктугу болуп саналат. Мында укук бузуу жөнүндө протоколдун мазмунуна карата КР УБжКнин 517-беренесинде коюлган талаптарды сактабоо иш боюнча өндүрүш козголгон адамдын укугун коргоону бузууга алып келиши мүмкүн экендигин, аны объективдүү каршы чыгуу жана укук бузуунун маңызы боюнча тиешелүү далилдерди келтирүү мүмкүнчүлүгүнөн ажыратышы мүмкүн экендигин эске алуу керек.

КР УБжКнин 533-беренесинин 4-пунктунун жоболоруна ылайык, укук бузуу жөнүндө ишти кароого даярданууда судья ыйгарым укуктуу эмес адамдар тарабынан протокол туура эмес түзүлгөн/токтом чыгарылган жана иштин башка материалдары таризделген же толук эмес болгон учурларда ыйгарым укуктуу органга, анын өкүлүнө же протоколду, токтомду түзгөн кызмат адамына укук бузуу жөнүндө протоколду жана иштин материалдарын кайтарып берүү жөнүндө аныктама чыгарат.

 Белгилей кетүүчү нерсе, протоколду кайтарып берүү ишти соттук кароого даярдоо стадиясында гана мүмкүн жана маңызы боюнча ишти кароодо жол берилбейт, анткени КР УБжКнин 541-беренесинде протоколду жана башка материалдарды ишти кароонун натыйжалары боюнча протоколду түзгөн органга же кызмат адамына кайтарып берүү жөнүндө аныктама чыгаруу мүмкүнчүлүгү каралган эмес.

Иштерди жалпылоо укук бузуу жөнүндө протокол КР УБжКнин 517-беренесинин 4-бөлүгүнүн талаптарына ылайык келбеген учурларда ишти кароодо толукталышы мүмкүн болбогон кемчиликтерди жоюу үчүн протоколду түзгөн ыйгарым укуктуу органга кайтарылып берилбегендигин көрсөттү.

**Мисалы:** Б.Д. карата КР УБжКнин 126–беренеси боюнча укук бузуу жөнүндө иштин ичиндеги укук бузуу жөнүндө протоколдо укук бузуучунун колу жок, ошондой эле укук бузуучунун бул протоколго кол коюудан баш тарткандыгы жөнүндө маалымат жок (ПН-212-22-ч8). Ушундай эле кемчиликтер ПН-87-22-ч8; АП-59/21.Б1 иштери боюнча укук бузуу жөнүндө протоколдорунда аныкталган;

**Башка мисал**: Д. Д. карата укук бузуу иш боюнча укук бузуу протоколдо угузулган айыбы боюнча КР УБжКнин беренеси көрсөтүлгөн эмес (ПН-201-22-ч8. судья А.О.). Ушундай эле кемчилик сот тарабынан Р.О. карата КР УБжКнин 70-беренеси менен күнөөлүү деп табылып, коомдук жумуш жаза-чарасына кириптер кылынган ПН-23-22-ч8 иши боюнча да аныкталган.

Демек, судьялар укук бузуу жөнүндө ишти кароого даярдоодо ыйгарым укуктуу орган тарабынан түзүлгөн укук бузуу жөнүндө протокол КР УБжКнин 517-беренесине ылайык келер-келбесин жана протоколдун туура эмес түзүлгөндүгү жана иштин башка материалдары таризделгени же берилген материалдар толук эмес экендиги аныкталган учурда, ишти кароодо толукталышы мүмкүн эмес болсо, укук бузуу жөнүндө протоколду ыйгарым укуктуу органга, анын өкүлүнө же протоколду түзгөн кызмат адамына кайтарып берүүгө тийиш.

**б) иш боюнча өндүрүштү жокко чыгаруучу жагдайлар.**

Ишти кароого даярдоодо сот КР УБжКнин 531 жана 533-беренелерине ылайык укук бузуу жөнүндө өндүрүштү жокко чыгарган жагдайлардын бар-жогун аныктоого тийиш.

Укук бузуу жөнүндө иш боюнча өндүрүштү жокко чыгаруучу негиздер болуп саналган жагдайлардын тизмеси КР УБжКнин 510-беренесинде камтылган жана беренеде көрсөтүлгөн жагдайлардын жок дегенде бири болгон учурда иш боюнча өндүрүш башталышы мүмкүн эмес, ал эми башталган иш өндүрүштүн стадиясына карабастан токтотулууга тийиш.

КР УБжКнин 510-беренесине ылайык укук бузуу жөнүндө иш боюнча өндүрүштү жокко чыгарган жагдайлардын бири болуп укук бузуу окуясынын жана курамынын жоктугу эсептелет.

КР УБжКде жоопкерчилик каралган жеке же юридикалык жак тарабынан жасалган укукка жат, күнөөлүү жосун (аракет же аракетсиздик) укук бузуу деп таанылат.

Укук бузуунун курамы - бул жосунду укук бузуу катары квалификациялоо үчүн зарыл жана жетиштүү болгон белгилердин жыйындысы. Жосунда укук бузуунун курамынын бардык белгилеринин болушу гана жоопкерчиликке тартууга негиз болуп саналат.

Укук бузуунун курамы укук бузуунун объектисинен, объективдүү жагынан, укук бузуунун субъектисинен жана субъективдүү жагынан турат.

Укук бузуунун курамынын жоктугу анын элементтеринин бирин же болбосо алардын жыйындысынын жоктугун чагылдырат: **объективдүү жагынан** - аракетке же аракетсиздикке, жоопкерчиликке тартылып жаткан адамдын укукка каршы аракетинин жоктугунда; **субъективдүү жагынан** - күнөөнүн жоктугунда; укук бузуунун **субъектиси** жок болгондо (укук бузуучу жоопкерчиликке тартуу курагына жетпегенде), укук бузуунун **объектиси** жок болгондо - аракет (аракетсиздик) мыйзам тарабынан корголбогон коомдук мамилелерге багытталганда.

Бирок, укук бузуулар боюнча иштерди изилдөө соттор иштин материалдарын дайыма эле жакшылап текшере бербестигин көрсөттү.

**Мисалы**: Сот М.Н.га карата укук бузуу иши боюнча өндүрүштү укук бузуулардын курамы жок болгондугу үчүн (4-бөлүк 510-берене) токтотуп, укук бузуучунун күнөөсү иштин материалдары менен далилденбейт, деп жүйөлөштүргөн, бирок бул ишти өзүнүн өндүрүшүнө кабыл алууда иште укук бузуулар жөнүндө өндүрүштү жокко чыгаруучу же токтотуучу жагдайлар жок деп аныктама чыгарган. Соттун чечимине даттануу түшкөн эмес. (ПН-89/21 Б2 - судья К.Б.) ПН-469/23 Б1 иши боюнча да ушундай эле мисал.

Жогорудагы мисалдан көрүнүп тургандай, сотко келип түшкөн учурда иштин материалдарында укук бузуучунун укукка каршы жүрүм-турумунун аны жоопкерчиликке тартуу үчүн жетиштүү далилдери болгон эмес, ал эми судья иштин материалдарын изилдебестен аны тийиштүү түрдө кароого дайындаган.

**в) Судьялар иш боюнча материалдар аны маңызы боюнча кароо үчүн жетиштүү экендигин аныкташы зарыл.**

Укук бузуу жөнүндө иш козгоо үчүн негиз болуп укук бузуунун курамынын жана окуясынын бар экендигин көрсөткөн фактыларды табуу эсептелет.

Укук бузуу иш боюнча далилдер укук бузуу жөнүндө протокол менен аныкталат.

Укук бузуу жөнүндө протокол КР УБжКне ылайык процессуалдык документтердин бири болуп саналат, жана анын негизинде укук бузуу боюнча иш козголгон болуп эсептелинет жана укук бузуу жасалганда прокурор же ыйгарым укуктуу орган КР УБжКнин 517-беренесинин 1-бөлүмүнө ылайык укук бузуу жөнүндө протокол түзөт.

Бул процесстик документ укук бузуунун жасалышын, аны жасоонун датасын, убактысын жана ордун, аны жасаган адам жөнүндө жеке маалыматтарды, укук бузуунун курамын, ошондой эле ишти кийин объективдүү жана ар тараптуу кароо үчүн зарыл болгон башка маалыматтарды белгилөө максатында түзүлөт.

Укук бузуу жөнүндө иштерди кароодо аныкталууга тийиш болгон негизги жагдайлардын бири укук бузуу фактысын сот тарабынан аныктоо болуп саналат, эгерде укук бузуу жөнүндө протокол жок болсо, анда укук бузуу фактысын далилдөө мүмкүн эмес (КР УБжКнин 520-беренесинде укук бузуу жөнүндө протокол түзүлбөгөн өзгөчөлүктөр каралган).

Ошондой эле, укук бузуулар жөнүндө иштерди кароо тартибинин милдеттүү талаптарынын бири болуп, 536-беренесинин 1-бөлүгүнүн 8-пунктуна ылайык, укук бузуулар жөнүндө протоколду/токтомду сот тарабынан жарыялоо, ал эми зарыл болгон учурда-иштин башка материалдарын жарыялоо саналат.

Бирок, жалпылоодон көрүнүп тургандай, айрым соттор укук бузуулар жөнүндө иштерди укук бузуу жөнүндө протоколсуз караган фактылар бар, бул иштин материалдары толук изилденбегендигин көрсөтүп турат.

**Мисалы:** КР УБжКнин 70-беренеси боюнча С.Т. мас абалында үйндө жубайына жана балдарына карата орой мамиле жасап, физикалык зомбулук көрсөтөм деп коркуткан. Бул иш боюнча судья укук бузуучунун күнөөсү 08.12.2021-жылдагы 02-02-001-1-000066 сандуу укук бузуу протоколу менен далилденгенин жүйө келтирип, үч суткага камакка алуу түрүндө жаза колдонуу жөнүндө токтом чыгарган. Бирок, иштин материалдарын изилдөөдө судья өзүнүн токтомунда негиз кылган протокол укук бузуу жөнүндө протокол эмес - укук бузуучуну кармоо жөнүндө протокол экендиги аныкталды, б.а. ишке укук бузуу жөнүндө протокол тиркелген эмес, ал эми судья протоколдун жоктугуна көңүл бурбай, камакка алуу түрүндө жаза чара колдонгон. Токтом даттанылган эмес. (ПН-016/21Б1. Судья А.Дж.)

Жогорудагы мисалдардан көрүнүп тургандай, судьялар ишти кароого даярдоо стадиясында иштин материалдарын толугу менен изилдөөгө, ишти маңызы боюнча кароо үчүн материалдардын жетиштүүлүгүн текшерип, укук бузуу жөнүндө өндүрүштү жокко чыгарган жагдайлардын бар же жок экендиги жөнүндө маселени чечүүгө тийиш.

**г) укук бузуу жөнүндө ишти кароонун орду жана убактысы жөнүндө өндүрүштүн катышуучуларына кабарлоо**

Процесстик бузуулардын бири болуп, укук бузуулар жөнүндө иш боюнча сот өндүрүшүнүн катышуучуларына аларга берилген процесстик укуктарды ишке ашыруу мүмкүнчүлүгүн камсыз кылууга багытталган процесстик талаптарды судьялардын аткарбагандыгы саналат.

Бул, негизинен, ишти кароонун орду жана убактысы жөнүндө тийиштүү түрдө кабардар болбогон, иш боюнча өндүрүш жүргүзүлүп жаткан адамдар, жактоочулар, жабыр тарткандар жана өкүлдөрдүн катышуусуз соттордун ишти кароосунда чагылдырылат.

Иштерди өз убагында чечүү жана КР УБжКнин 535-беренесинде белгиленген кароо мөөнөттөрүн сактоо жана укук бузуулар жөнүндө иш боюнча өндүрүштүн катышуучуларына аларга берилген процесстик укуктарды ишке ашыруу мүмкүнчүлүгүн камсыз кылуу максатында судья сот отурумунун убактысы жана орду жөнүндө кабарландырылган жактарга сот отурумуна келүүгө реалдуу мүмкүнчүлүгү болушу үчүн алдын ала кабарлоо чараларын көрүүгө милдеттүү.

Укук бузуулар жөнүндө иштер аларга карата иш боюнча өндүрүш жүргүзүлүп жаткан адамдардын катышуусу менен ачык сот жыйналыштарында каралат.

Иш боюнча өндүрүштүн катышуучуларына төмөнкүлөр кирет: укук бузуу үчүн тартылган адам; жабыр тарткан адам – укук бузуу менен зыян келтирилген адам; күбө; эксперт; адис; котормочу; мыйзамдуу өкүл; коргоочу, өкүл, адвокат.

КР УБжК укук бузуу иш боюнча өндүрүштүн катышуучуларын кабарлоо менен байланышкан кандайдыр бир чектөөлөрдү камтыбагандыктан, ал иштин конкреттүү жагдайларына жараша, ал жиберилген адамдын маалымат алуусун контролдоого мүмкүндүк берүүчү байланыштын кандай гана болбосун жеткиликтүү каражаттарын пайдалануу менен жүргүзүлүшү мүмкүн (билдирүүнү тапшыруу, чакыруу кагазын жөнөтүү, телефонограмма, телеграмма, факсимилдик байланыш же электрондук почта, же болбосо мындай билдирүүнүн фактысын жазууга мүмкүндүк берүүчү байланыштын башка каражаттарын колдонуу менен). Процесстин катышуучуларына ишти кароонун убактысы жана орду жөнүндө кабарлоо тиешелүү түрдө таризделүүгө тийиш.

КР УБжКнин 497-беренесинин 2-бөлүгүнө ылайык иш боюнча өндүрүш жүргүзүлүп жаткан адам жана жабыр тарткан адамдын катышуусуз, эгерде ишти кароонун орду жана убактысы жөнүндө аларга тиешелүү кабарлоо жөнүндө маалыматтар болгон учурда жана эгерде алардан ишти кароону кийинкиге калтыруу жөнүндө өтүнүч келип түшпөсө же болбосо мындай өтүнүч канааттандыруусуз калтырылса гана укук бузуу боюнча иш каралышы мүмкүн.

Ошол эле убакта, он сегиз жашка чейинки курактагы адам жасаган укук бузуулар жөнүндө иштерди кароодо КР УБжКнин 499-беренесинин 2-бөлүгүнө ылайык, анын мыйзамдуу өкүлүнүн катышуусу милдеттүү болуп саналат.

Иштерди жалпылоо көрсөткөндөй, укук бузуулар жөнүндө айрым иштер укук бузуучунун жана жабырлануучунун катышуусуз каралган, бирок ошол эле учурда иштин материалдарында процесстин катышуучуларын талаптагыдай кабарлоо жөнүндө кандайдыр бир маалыматтар же далилдер жок, ошондой эле сот отурумунун протоколдорунда процесстин катышуучуларынын келбей калышынын себептери же ишти алардын катышуусуз кароо жөнүндө өтүнүчтөрдүн келип түшүүсү чагылдырылган эмес.

**Мисалы иретинде** укук бузуучулардын жана жабыркагандардын катышуусуз каралган жана иштин материалдарында алардын тийиштүү түрдө кабарлангандыгы жөнүндө эч кандай далилдер жок каралган ПН-488/22.О7; ПН-1808/22.О6; ПН-483/22.О7; ПН-472/22.О7; ПН-464/22.О7 укук бузуу иштерин көрсөтсө болот;

Ушундан улам, ишти кароого даярдоо стадиясында судьяга укук бузуулар жөнүндө иш боюнча өндүрүштүн катышуучуларын конкреттүү аныктоо, ишти кароонун орду жана убактысы жөнүндө аларга тиешелүү түрдө кабарлоо чараларын көрүү керек, ал эми ишти кароонун башталышында КР УБжКнин 536-беренесинин 1-бөлүгүнүн 4-пунктунда каралган талаптарга ылайык иш боюнча өндүрүштүн катышуучулары белгиленген тартипте кабарлангандыгын текшерүүсү, иш боюнча өндүрүштүн катышуучуларынын келбей калышынын себептерин аныктоо жана көрсөтүлгөн адамдар жокто ишти кароо жөнүндө же ишти кароону кийинкиге калтыруу жөнүндө чечим кабыл алуусу, ал эми жүйөлүү себептерсиз эки жолудан ашык келишпеген учурда, катышуусу милдеттүү болгон тийиштүү билдирүү берилген шартта, аларды айдап келүү жөнүндө токтом чыгаруусу зарыл.

**III. Соттор тарабынан укук бузуулар жөнүндө иштерди кароо**

1. **Укук бузуулар жөнүндө иштерди кароо мөөнөттөрүн жана кароо тартибин сактоо**

КР УБжКнин 535-беренесинин 1-бөлүгүндө белгиленген жалпы эреже боюнча укук бузуу жөнүндө иш сот же ыйгарым укуктуу орган тарабынан укук бузуу жөнүндө протоколду/укук бузуу жөнүндө иш козгоо жөнүндө прокурордун токтомун жана иштин башка материалдарын алган күндөн тартып он күндүк мөөнөттө каралат.

Бул берененин мааниси боюнча бул мөөнөт календардык күндөр менен эсептелет. (б.а. жумуш эмес күндөр эсептен чыгарылбайт).

Укук бузуулар жөнүндө иштерди кароо мөөнөттөрүн сактабоо жарандардын соттук коргонууга болгон конституциялык укугун олуттуу бузат. Иштерди кароо мөөнөттөрүнүн сакталышы мыйзамда белгиленген жазаларды колдонуунун эскирүү мөөнөттөрүн сактоого, жасалган укук бузуу үчүн жоопкерчиликтин сөзсүз болуу принцибин ишке ашырууга көмөк көрсөтүүгө багытталган.

КР УБжКнин талаптарын эске алуу менен укук бузуулар жөнүндө иштер негизсиз иш кароону чоюсуз, иштерди кароо мөөнөттөрү маанилүү түзүүчү болуп саналган сот өндүрүшүнүн эрежелерине так ылайык каралууга тийиш.

Ошондой эле, кароонун атайын кыскартылган мөөнөттөрү күнөөлүү адамга дайындала турган жаза-чаранын түрүнө жараша КР УБжКнин 535-беренесинин 3-бөлүгүндө белгиленгенин эске алуу керек. Ишти кароонун кыскартылган мөөнөтүн узартууга жол берилбестигин белгилей кетүү маанилүү.

КР УБжКнин 535-беренесинин 3-бөлүгүнө ылайык, укук бузуу жасагандыгы үчүн камакка алуу түрүндө жаза чарасы салынышы мүмкүн болгон иш укук бузуу жөнүндө протокол жана иштин башка материалдары алынган күнү, бирок адам кармалган учурдан тартып 48 сааттан кечиктирилбестен каралат.

Кармоо колдонулган адамдарга карата иштерди кароо өзгөчө квалификациялуу жана негиздүү процесстик чечимдерди кабыл алууну талап кылат, анткени бул жарандардын эркиндигин жана жеке кол тийбестигин камсыз кылууга байланышкан.

Кыргыз Республикасынын Конституциясынын 59-беренесинин 4-пунктуна ылайык эч ким соттун чечимисиз 48 сааттан ашык мөөнөткө кармалышы мүмкүн эмес жана ар бир кармалган адам кармалган учурунан тартып 48 саат өткөнгө чейин токтоосуз түрдө анын кармалышынын мыйзамдуулугу жана негиздүүлүгү жөнүндө маселени чечүү үчүн сотко жеткирилиши керек. Эгерде адамды кармоого негиз жок болсо, ал токтоосуз бошотулушу керек.

Кармалган адамга карата кармоо мөөнөтү КР УБжКнин 526-беренесине ылайык кармоо жөнүндө протоколдо көрсөтүлгөн кармалган учурдан тартып эсептелиши керек.

Алсак, КР УБжКнин 526-беренесине ылайык укук бузган адамды кармоо мөөнөтү үч сааттан ашпоого тийиш. Өзгөчө учурларда, согуш же өзгөчө абалдын шарттарында судья же комендант материалды караганга чейин, укук бузуу боюнча кошумча жагдайларды аныктоо зарыл болгондо же кармалган адамдын инсандыгын аныктоо зарыл болгондо, ички иштер органынын башчысы же анын орун басарлары тарабынан кармалган учурдан тартып 24 сааттын ичинде прокурорго жазуу жүзүндө билдирүү менен камакка алуу чарасы каралган укук бузуулар үчүн кармоо мөөнөтү 48 саатка чейин узартылышы мүмкүн, мында кармалган адам кармалган учурдан тартып 24 сааттын ичинде анын кармалышынын мыйзамдуулугу жөнүндө маселени чечүү үчүн сотко жеткирилиши керек. Мамлекеттик чек ара режимин, чек ара режимин же Кыргыз Республикасынын Мамлекеттик чек арасы аркылуу өткөрүү пункттарындагы режимди бузган адамдар протокол түзүү үчүн үч саатка чейинки мөөнөткө, ал эми ушул берененин 2-бөлүгүндө каралган учурларда 48 саатка чейинки мөөнөткө кармалышы мүмкүн, мында кармалган адам кармалган учурдан тартып 24 сааттын ичинде анын кармалышынын мыйзамдуулугу жөнүндө маселени чечүү үчүн сотко жеткирилиши керек, ал жөнүндө кармалган учурдан тартып 24 сааттын ичинде прокурорго жазуу жүзүндө билдирилет.

Эгерде адамды кармоого негиз жок болсо, ал токтоосуз бошотулушу керек.

Камакка алуу жаза чарасы белгиленген укук бузууну жасап, кармалган адамдарга карата 48 саат деп аныкталган процесстик мөөнөттүн (КР УБжКнин 535-беренесинин 3-бөлүгү) башталышын жана бүтүшүн эч ким өзгөртүүгө укугу жок, анткени бул – Кыргыз Республикасынын Конституциясында түздөн-түз көрсөтүлгөн конституциялык мөөнөт (59-берененин 4-бөлүгү). 48 сааттык кармоо мөөнөтү сутканын туура эмес убактысында, же майрам же дем алыш күндөрү аяктаган учурларда адамдарды сотко жеткирүү убактысы - көрсөтүлгөн мөөнөт аяктаганга чейин белгилүү бир мөөнөт менен такталат.

**Мисалы:** КР УБжКнин 126-беренесинде каралган укук бузуу иш боюнча материалдардан К.А. мас абалында уят сөздөрдү айтып, жабырлануучунун эшигин каккылап, ага жана анын балдарына тынчтык бербей койгон. 2022-жылдын 20-мартындагы соттун чечими менен. К.А. үч суткага камакка алынган жана камакта кармоо мөөнөтү 2022-жылдын 18-мартынан саат 23:45тен баштап эсептелген.

Бирок, кармоо протоколуна ылайык, К. А.18-март, 2022-жылы саат 09:30да кармалган. Бул материал сотко 19-март, 2022-жылы келип түшкөн, бирок судья ишти кароону 20-март, 2022-жылы саат 14-00 белгилеген.

Башкача айтканда, сот укук бузуучу кармалган учурдан тартып 48 саат өткөндөн кийин ишти караган. Мисалдан көрүнүп тургандай, судья ишти укук бузуучуну кармаган учурдан тартып 48 саат өткөндөн кийин карап, КР УБжКнин 535-беренесинин 3-бөлүгүнүн талабын бузган, бул беренеге ылайык камакка алуу түрүндө жаза колдонулушу мүмкүн болгон укук бузуу жөнүндө иш укук бузуу жөнүндө протоколду жана иштин башка материалдарын алган күнү, бирок адам кармалган учурдан тартып 48 сааттан кечиктирилбестен каралат.

Ошондой эле судья кармоо мөөнөтүн эсептөөдө КР УБжКнин 526-беренесинин 8-бөлүгүнүн талаптарын эске алган эмес, анда кармоо мөөнөтү укук бузуучуну иш жүзүндө кармаган учурдан тартып эсептелет, демек, К.А. кармоо мөөнөтү кармоо протоколуна ылайык 18-март 2022-жылы саат 09-30дон эсептелиши керек болчу. Соттук акт даттанылган эмес (ПН-138-22 ч8).

**Ушундай эле мисал** К.Ш. КР УБжКнин 126-беренеси менен укук бузуу иш боюнча 25-март 2022-жылдагы соттун чечими менен 4 суткага камакка алынган. Иштин материалдарынан көрүнүп тургандай, иш сотко 2022-жылдын 14-мартында келип түшкөн, ал эми сот ишти кароону 25-мартка саат 14:00гө белгилеген. (ПН-149/22Д-4).

Ушундай эле кемчилик КР УБжКнин 423-беренесинин 3-бөлүгү менен А.у. А. карата укук бузуу жөнүндө ишти кароодо аныкталган (УБ-481-22/Д-4).

Ишти кароонун кыскартылган мөөнөтүн узартууга жол берилбестигин белгилей кетүү маанилүү.

КР УБжКнин 535-беренесинин 2-бөлүгүнө ылайык укук бузуу жөнүндө иш боюнча өндүрүштүн катышуучуларынан өтүнүч келип түшкөн учурларда же иштин жагдайын кошумча тактоо зарыл болгондо ишти кароо мөөнөтү ишти карап жаткан сот же ыйгарым укуктуу орган тарабынан он күндөн ашык эмес убакытка узартылышы мүмкүн.

Укук бузуу жөнүндө иштин кароо мөөнөтүнүн өтүнүч боюнча узартылышы КР УБжКнин 52-главасында аталган катышуучулардын өтүнүчү менен эмес, процессуалдык статусуна өндүрүштүн жүрүшүндө өтүнүч билдирүү укугуна ээ болгон катышуучулардын гана өтүнүчү менен узартылаары эске алынуу керек.

Мындай катышуучуларга укук бузгандыгы үчүн жоопкерчиликке тартылып жаткан адам (498-бер.12-бөл.), жабыр тарткан адам (501-бер. 2-бөл.) жана алардын мыйзамдуу өкүлдөрү, жактоочулар, өкүлдөр жана адвокат (500-бер. 5-бөл.) кирет.

Күбө, адис, котормочу көрсөтүлгөн өтүнүчтөрдү билдирүү укугуна ээ эмес (502, 504, 505-беренелер), ал эми укук бузуу жөнүндө иш боюнча өндүрүш процессинде эксперттин өтүнүч билдирүү укугу анын функциялары менен чектелген (503-бер. 4-бөл.).

Ишти кароонун мөөнөтүн узартуу жоопкерчиликке тартуунун эскирүү мөөнөтүн узартпасын жана бардык процесстик аракеттерди, өзгөчө укук бузуулар жөнүндө иштерди кароону соттор мүмкүн болушунча кыска мөөнөттө өткөрүүсү зарыл экенин эстен чыгарбоо керек.

КР УБжКнин талаптарын эске алуу менен укук бузуулар жөнүндө иштер акталбаган чоюусуз, иштерди кароо мөөнөттөрү маанилүү түзүүчү болуп саналган сот өндүрүшүнүн эрежелерине так ылайык каралууга тийиш.

Ошондой эле иштерди изилдөө соттор билип туруп иштерди кароо мөөнөтү бузулган мезгилге кароого дайындашканын, иш кароо кийинкиге калтырылганда иштер бузулган мөөнөт менен каралып жатканы аныкталды.

**Мисалы:** **1.** КРнын УБжКнин 438-беренесинин 2-бөлүгү боюнча укук бузуу иши Ленин райондук сотуна 16-февраль 2023-жылы келип түшкөн. Судья ишти кароону 2023-жылдын 24-февралына саат 09-00 гө дайындаган. Иштин материалдарында ишти кароонун убактысы жана орду жөнүндө өндүрүштүн катышуучуларына кабарлоонун эч кандай далили жок. Буга байланыштуу, укук бузуучунун келбегендигинен улам иш 2023-жылдын 23-мартында саат 09-00гө жылдырылган. Б.а. КР УБжКнин 535-беренесинин 1-бөлүгүнүн талаптарына ылайык иш 10 күндүн ичинде каралууга тийиш деп көрсөтүлгөнүнө карабастан иш дароо бир айга жылдырылган. Ал эми сот отурумунун протоколунда иштин узак мөөнөткө жылдырылышынын себеби катары укук бузуучунун сот отурумуна келбегендиги гана көрсөтүлгөн. (ПН-210/23Б1).

**2.** Дагы бир мисал, 2023-жылдын 19-апрелинде Ленин райондук сотуна КР УБжКнин 127-беренеси боюнча О.К. карата кылмыш иши келип түшүп 2023-жылдын 28-апрелине саат 09-30 кароого дайындалган. Укук бузуучунун келбегендигине байланыштуу иш 2023-жылдын 04-майына саат 09-15, анан 2023-жылдын 19-майына саат 09-00 жылдырылган. Жыйынтыгында сот 2023-жылдын 19-майында гана кароо мөөнөтү бузулган токтом чыгарган. (ПН-448/23Б1).

Көрсөтүлгөн мисалдардан көрүнүп тургандай, ишти кароону кийинкиге калтыруу себебинен иштерди кароо үчүн мыйзамда белгиленген мөөнөттөрдү бузуу менен каралган. Ишти кароонун мөөнөтүн узартуу жөнүндө аныктамалар иштин материалдарында жок. Иштер апелляциялык тартипте даттанылган эмес.

Укук бузуулар жөнүндө иштерди кароо мөөнөттөрүнүн ушундай эле бузулушу төмөнкү иштер боюнча аныкталды:

ПН-196/22-О6 - КРнын УБжКнин 193-беренесинин 1-бөлүгү боюнча Ж.Б. карата иш Ош шаардык сотуна 14-февраль 2022-жылы келип түшкөн жана 10-март 2022-жылы каралган;

ПН-5/23-О6 - карата Б. С. карата иш Ош шаардык сотуна 9-январь 2022-жылы келип түшкөн, 3-февраль 2022-жылы каралган;

ПН-73/22-О4- КРнын УБжКнин 438-бер. 1-бөл. боюнча К.Ж. карата иш 09.02.2022-ж. Кара-Кулжа райондук сотуна келип түшкөн, 27.09.22-ж. каралган.;

ПН-89/22-О4 - КРнын УБжКнин 438-бер. 2-бөл. боюнча К.Ж. карата иш Кара-Кулжа райондук сотуна 16-сентябрь 2022-ж. келип түшкөн, 3-октябрь 2022-ж. каралган.

ПН-29/22-О5 - КРнын УБжКнин 127-бер.боюнча С.А. карата иш Ноокат райондук сотуна 3-февраль 2022-ж. келип түшкөн, 21-Февраль, 2022-ж. каралган.

Белгилей кетүүчү нерсе, жогоруда көрсөтүлгөн бардык иштер боюнча соттор тарабынан укук бузуучулар себепсиз келбей калгандыгынан улам, иш узак мөөнөткө кийинкиге калтырылган жана укук бузуучуларга карата айдап келүүлөр колдонулган эмес.

Ушуга байланыштуу, соттор укук бузуу жөнүндө ишти өз убагында туура кароо жана иш боюнча кабыл алынган токтомду аткаруу максатында жүзөгө ашырылуучу айдап келүү бул укук бузуу жөнүндө иштерди кароодо өндүрүштүн мыйзамдуулугун камсыз кылуу чараларынын бири катары саналаарын эске алуусу зарыл.

Эгерде укук бузуу жөнүндө ишти кароодо ушул иш боюнча өндүрүш жүргүзүлүп жаткан жеке жактын же юридикалык жактын өкүлүнүн, жоопкерчиликке тартылып жаткан жаш баланын мыйзамдуу өкүлүнүн жүйөлүү себептерсиз келбегендигине байланыштуу кийинкиге калтырылса, ал эми алардын жоктугу иштин жагдайын ар тараптан, толук, объективдүү жана өз убагында аныктоого жана аны мыйзамга ылайык чечүүгө тоскоолдук кылса, көрсөтүлгөн адамдарды айдап келүү колдонулат.

Айдап келүү ишти кароодо катышуусу милдеттүү деп таанылган адамды айдап келүү жөнүндө токтомдун негизинде ишке ашырылат. КР КК 527-беренесине ылайык айдап келүү жүйөлүү себептерсиз эки жолудан ашык келбеген учурда, тийиштүү түрдө кабарландырылган шартта жүргүзүлөт.

**2. Укук бузуу жөнүндө протоколду сотко жөнөтүү мөөнөттөрүнүн бузулушу**

Соттук практика көрсөткөндөй, ыйгарым укуктуу органдар тарабынан укук бузуу жөнүндө протоколду сотко жөнөтүүнүн КР УБжКнин 521 - беренесинин 1-бөлүгүндө белгиленген мөөнөттөрү бузулуп жаткандыгы аныкталды. Аталган беренеде укук бузуу жөнүндө протокол түзүлгөн же укук бузуу жөнүндө иш козгоо тууралуу токтом чыгарылган учурдан тартып үч сутканын ичинде сотко же ыйгарым укуктуу органга жөнөтүлүүгө тийиш экендиги жана ушул эле берененин 2-бөлүгүнө ылайык-укук бузуу жөнүндө протокол, укук бузуучуга камакка алуу түрүндө жаза салынууга жатса, ал түзүлгөндөн кийин дароо соттун кароосуна берилүүгө тийиш экендиги көрсөтүлгөн.

Ыйгарым укуктуу орган тарабынан укук бузуу жөнүндө протоколду сотко өз убагында бербегендигинен улам, жоопкерчиликке тартуунун эскирүү мөөнөтү өтүп кеткенден кийин укук бузуулар жөнүндө иштерди токтотуу практикада орун алган, алардын себептери болуп укук бузуулар жөнүндө протоколдордун сотко эч нерсе менен негизделбеген узак убакытта жөнөтүлүшү эсептелет.

Укук бузуулар жөнүндө иштер боюнча жоопкерчиликке тартуунун эскирүү мөөнөтү КР УБжКнин 48-беренесинде белгиленет, анда төмөнкүлөр көрсөтүлгөн:

* жеке жактарга карата жаза – чаралары укук бузган күндөн тартып алтыайдын ичинде, ал эми уланып жаткан укук бузууда-ал аныкталган күндөн тартып алты айдын ичинде колдонулушу мүмкүн.
* кызмат адамдарына карата жаза укук бузган күндөн тартып бир жылдын ичинде колдонулушу мүмкүн.
* юридикалык жактарга карата жаза-чаралары укук бузган күндөн тартып бир жылдын ичинде колдонулушу мүмкүн.
* жазык ишин козгоодон баш тартылган же жазык иши токтотулган учурда, адамдын аракеттеринде укук бузуу белгилери болгон учурда жаза-чара жазык ишин козгоодон баш тартуу жөнүндө же аны токтотуу жөнүндө чечим кабыл алынган күндөн тартып эки айдан кечиктирилбестен колдонулушу мүмкүн.

**Мисалы:** 09.03.2023-ж. соттун токтому менен КР УБжКнин 126-беренеси боюнча А. Б. карата укук бузуу жөнүндөгү өндүрүш жаза чарасын колдонуу мөөнөтүнүн эскиргендигине байланыштуу токтотулган. (ПН-349/23б1 судья С.К.).

Иштин материалдарынан жабырлануучу А.Ж. 13-май 2022-жылы болжол менен саат 18:00 чамасында А. Б. аны уят сөздөр менен мазактаганы үчүн 13.05.2022-ж. Бишкек шаарынын Ленин районунун ГОМ-1 А. Б. карата чара көрүү жөнүндө арыз менен кайрылган.

* 17-Май 2022-жылы тергөөчү кылмыш ишин козгоодон баш тартуу жөнүндө токтом чыгарган.
* 26-июль 2022-жылы КР УБжКнин 126-беренеси боюнча А.Б. карата укук бузуу жөнүндө протокол түзүлгөн.
* жана укук бузуу жөнүндө протокол түзүлгөндөн кийин 8 ай өткөндөн кийин 2023-жылдын 9-мартында гана бул иш сотко кароого жөнөтүлгөн.

Ушундай эле жагдай КР УБжКнин 70-беренеси боюнча А.у. Д. карата укук бузуу жөнүндө иш боюнча да кайталанат (ПН-371/23Б1.- судья т.м.). Иштин фабуласынан О.К. 2022-жылдын 6-октябрында саат 21:00 чамасында көчөдө бейбаштык ниетинен улам жабырлануучунун денесине залал келтиргендиги тууралуу мурдагы күйөөсүнө чара көрүү жөнүндө билдирүүсү 2022-жылдын 7-октябрында катталган. Тергөөчү тарабынан кылмыш ишин козгоодон баш тартуу жөнүндө токтом 2022-жылдын 7-ноябрында чыгарылган, ал эми укук бузуу жөнүндө протокол 2022-жылдын 23-декабрында түзүлгөн. Иш сотко 2023-жылдын 14-мартында келип түшкөн жана ошол эле күнү эскирүү мөөнөтү бүткөндүктөн соттун чечими менен токтотулган. Башкача айтканда, иш тергөөчү жазык ишин козгоодон баш тартуу жөнүндө токтом чыгаргандан кийин 4 ай өткөндөн кийин сотко келип түшкөн.

Апелляциялык инстанция биринчи инстанциянын токтомун өзгөртүүсүз калтырып, биринчи инстанциядагы сотто ишти кароодо КР УБжКнин 481-беренесиндеги 1 жана 5-бөлүктөрүндө каралган эскирүү мөөнөтү өтүп кеткендигин туура көрсөткөн.

Мисалдан көрүнүп тургандай, ыйгарым укуктуу орган тарабынан кылмыш ишин козгоодон баш тарткандан кийин укук бузуу жөнүндө протоколду түзүү жана ишти сотко жөнөтүү мөөнөттөрү одоно бузулган.

Муну менен соттор иш боюнча өндүрүштү туура токтотушкан, анткени жоопкерчиликке тартуунун эскирүү мөөнөтү бөгөт коюучу болуп саналат жана ал аяктагандан кийин жаза чарасын чыгаруу мүмкүн эмес.

Мындай учурда ыйгарым укуктуу орган (кызмат адамы) иш боюнча өндүрүштү сотко жибербестен, өз алдынча токтотууга милдеттүү болгон. Бирок, КР УБжКде табылган кемчиликтерди көрсөтүүгө мүмкүн болгон кандайдыр бир процесстик документти чыгаруу мүмкүнчүлүгү каралбагандыктан, мындай жагдайларга тийиштүү чара көрүлбөй калган.

1. **Укук бузуулар боюнча иштер прокурордун жана адвокаттын катышуусунда каралышы**

КР УБжКнин ченемдерине ылайык прокурор укук бузуу иштери боюнча жеке жана юридикалык жактарды жоопкерчиликке тартуу боюнча мамлекеттик функцияларды ишке ашыруучу негизги субъекттердин бири катары катышат.

Прокурорлор, укук бузуу иштери боюнча өндүрүштө мыйзам тарабынан берилген ыйгарым укуктарды ишке ашыруу менен, КР УБжКнин 452-беренесине ылайык:

 - укук бузуу иши боюнча өндүрүштү козгойт;

- укук бузуу боюнча ишти кароого катышат, өтүнүч келтиришет;

- укук бузуу иштери боюнча соттун чечимдерине даттана алышат.

КР УБжКнин 536-беренесинин 3-бөлүмүнө ылайык сот укук бузуулар боюнча иштерди прокурордун жана адвокаттын катышуусу менен карайт.

Жалпылоо көрсөткөндөй, соттор негизинен аталган ченемдин талаптарын аткарышат жана жалпысынан прокурор жана адвокат катышкан иштерди карашат.

Ошол эле учурда, ишти прокурордун катышуусуз кароонун айрым фактылары орун алууда, бул одоно процессуалдык бузуу болуп саналат.

**Мисалы:** Ж.А. карата КР УБжКнин 56-бер. боюнча АП-54/21-Б3 иши; А.Т. карата КР УБжКнин 70-бер. боюнча АП-55/21.Б3 иш (Биринчи май райондук сотунун судьясы Т.М.); К.М. карата КР УБжКнин 70-бер. боюнча АП-53/21.Б3 иши; М.Д. карата КР УБжКнин 193-беренесинин 1-бөлүгү боюнча АП-52/21. иши; Б. 3. (Биринчи май райондук сотунун судьясы У. Ч.); АП-43/21 Б1 иши боюнча да ушундай эле мисал.

Ошондой эле, жалпылоодо адвокаттын катышуусу милдеттүү болуп саналган кээ бир иштерде иш адвокаттын катышуусуз каралаары жана иштин материалдарында укук бузуучунун адвокаттын кызматынан баш тартуусун тастыктаган эч кандай далилдери жок экендиги аныкталды.

 Мисалы: КР УБжКнин 126-бер. боюнча А.Р. карата АП-57/21.Б.3 иши(судья У.Ч.); КР УБжКнин 193-бер. 1-бөл. боюнча Ш.К. карата АП-59/21.Б3 иши; КР УБжКнин 193-бер.1-бөл. боюнча Х.у.Б. карата ПН-88/22-Ч6 иши (судья М. Т.); КР УБжКнин 126-бер.боюнча А.Н. карата ПН-542/22-Ч6 иши (судья Б. К.); КР УБжКнин 126-бер.боюнча А.А.карата ПН-363-22-ч8 иши, (судья А. О.);

1. **Сот отурумунун протоколу**

КР УБжКнин 538-беренеси протоколдун мазмунуна карата талаптарды белгилейт. Сот отурумунун протоколуна сот отуруму аяктагандан кийин төрагалык кылуучу жана сот отурумунун катчысы кол коюуга тийиш. Протоколго киргизилген бардык өзгөртүүлөр, толуктоолор, оңдоолор эскертилүүгө жана сот отурумунун төрагалык кылуучусунун жана катчысынын колтамгалары менен күбөлөндүрүлүүгө тийиш.

Сот отурумунун протоколу соттук териштирүүнүн бүткүл жүрүшүн, териштирүүнүн катышуучуларынын келтирилген өтүнүчтөрүн, ошондой эле ар бир далилди изилдөө процессин чагылдырган жалгыз документ болуп саналат, алар сот тарабынан мыйзамга ылайык чечим кабыл алуунун негизи болот.

Сот отурумунун протоколу сот отурумунда каралган материалдарга ылайык сот тарабынан чечим кабыл алууга өбөлгө түзөт жана соттун чечимине кийин даттанууда биринчи инстанциядагы сот тарабынан мыйзамдын талаптарынын аткарылышын контролдоо мүмкүнчүлүгүн камсыз кылат.

Сотто протокол түзүү ишке катышкан жактардын укуктарынын сакталышынын милдеттүү шарты жана тиешелүү кепилдиги болуп саналат. Бардык процессуалдык иш-аракеттер иш жүзүндө кандайча аткарылгандыгы ырааттуулукта чагылдырылат. Протоколго мыйзамда түздөн-түз каралган учурларда ар кандай документтер тиркелиши мүмкүн.

Сот отурумунун протоколунун маанилүүлүгү - иште протоколдун жоктугу ошол иш боюнча соттун чечимин жокко чыгара тургандыгы менен ырасталат.

Бирок соттук практика соттук отурумунун протоколун түзүүгө карата талаптар сот заседаниесинин катчылары тарабынан дайыма эле сакталбагандыгын, ал эми төрагалык кылуучу протоколго кол коюуда анын мазмунун текшербегендигин көрсөттү.

**Мисалдар:** **а)** соттук отурумдун айрым протоколдорунда соттук отурумдун башталган жана аяктаган убактысы көрсөтүлбөйт, ушуга байланыштуу ишти кароо мөөнөтүн КР УБжКнин 535-беренесинин 3-бөлүгүнө ылайык текшерүүгөө мүмкүн эмес. (ПН-013/21б1)

**б)** 2023-жылдын 17-февралындагы сот отурумунун протоколунда КР УБжКнин 57-беренеси боюнча Т.А. карата укук бузуу иши боюнча укук бузуучу өз күнөөсүн толук мойнуна алат, ал эми соттун токтомунда укук бузуучу күнөөсүн мойнуна албагандыгы көрсөтүлгөн, башкача айтканда сот отурумунун протоколу менен соттун токтомунун ортосунда карама-каршылык бар экендиги көрүнүп турат. (ПН-217/23б1)

**в)** КР УБжКнин 17-беренеси боюнча сот отурумун дайындоо жөнүндө аныктама менен Т.К. карата укук бузуу жөнүндө иш 2023-жыл 9-февраль саат 15:30 кароого дайындалган. Процесстин катышуучуларын сот залына чакыруу жөнүндө буйрукка ылайык, прокурорго сот отурумун 2023-жылдын 9-мартына саат 15:30га дайындоо жөнүндө билдирүү жөнөтүлгөн. Бирок, иш 2023-жылдын 14-мартында саат 15:30до каралган. Иштин материалдарында 9-март 2023-жылдагы сот отурумун кийинкиге калтыруу протоколу жок (ПН-287/23Б4)

**г)** Сот отурумунун айрым протоколдорунда ишти кароодо иштин материалдарын изилденгендиги же тиркелген документтер жөнүндө эч жазуу көрсөтүлгөн эмес, бирок соттун токтомунда иштин материалдарын изилдегендиги жана изилденген документтерге шилтеме жасалганы көрсөтүлгөн (ПН-04/22-Ба4; ПН-07/21-Ба4).

**д)** КР УБжКде укук бузуулар жөнүндө иштерди кароодо өндүрүшкө катышуучулардын жарыш сөзү жана репликасы каралган эмес. Бирок, иштерди иликтөө көрсөтүп тургандай, айрым соттор сот отурумунда расмий түрдө жарыш сөзгө өтүшкөн жана өндүрүштүн катышуучуларынын репликаларын угушаары аныкталды (ПН-152/22-Ба4; ПН-07/21-Ба4).

Сот отурумунун протоколун түзүүдөгү бузууларга жол бербөө үчүн соттор протоколдун мааниси баарынан мурда, ал соттук токтомдордун мыйзамдуулугун жана негиздүүлүгүн текшерүүгө, соттук отурумдун жүрүшүндө бузуулар болбогондугун аныктоого мүмкүндүк бергендигинде турарын эске алышы керек жана ошону менен ишке катышкан жактарды да, ишти чечкен соттун өзүн да тартипке салат.

1. **Соттук тажрыйбада үй-бүлөлүк зомбулукту классификациялоодо келип чыккан кыйынчылыктар**

 Бүгүнкү күндө үй-бүлөдөгү зомбулук көйгөйү үй-бүлө мамилелери чөйрөсүндөгү күч колдонуу, кол салуулар үй-бүлөнүн жана коомдун социалдык саламаттыгы үчүн реалдуу жана потенциалдуу коркунуч туудурат.

 Кыргыз Республикасындагы үй-бүлөлүк зомбулукка каршы күрөшүү маселелеринин актуалдуулугун жана маанисин эске алуу менен бул чөйрөдөгү укук бузууларга байланыштуу иштер кылдат изилденди.

 Иштерди талдоо соттор тарабынан иштердин бул категориясы боюнча мыйзамдардын туура жана бирдей колдонулушу жалпысынан камсыз кылынгандыгын көрсөттү. Ошол эле учурда бир катар учурларда соттор үй-бүлөлүк зомбулукка байланыштуу укук бузуу иштер боюнча жазаларды белгилөөдө кээ бир кыйынчылыктарга дуушар болушаары аныкталды.

 Кыргыз Республикасынын Конституциясынын 20-беренесинде үй-бүлө - коомдун негизи деп бекитилген. Үй-бүлө, аталык, энелик, балалык коомдун жана мамлекеттин коргоосунда турат.

 Үй-бүлөдөгү зомбулукка каршы аракеттенүүнүн натыйжалуу чараларынын бири болуп КР УБжКнин 70-беренесинде каралган үй-бүлөлүк зомбулук (үй-бүлөдөгү зомбулук) кылган күнөөлүүлөрдү жоопкерчиликке тартуу болуп саналат. Үй-бүлөөлүк зомбулук - бул дене-бойлук, психологиялык, экономикалык зомбулукту атайылап колдонуу же дене-бойлук зомбулук кылуу менен коркутуу, ошондой эле үй-бүлө мүчөсүнүн бири/ага теңештирилген жак тарабынан үй-бүлөнүн башка мүчөсүнө/ага теңештирилген жакка карата кайдыгер мамиле кылуу эсептелет.

 КР Укук бузуулар жөнүндөгү кодексинин 70-беренесин колдонуу үй-бүлөдөгү зомбулукка байланыштуу башка укук бузуулардын алдын алат.

Үй-бүлөдөгү зомбулуктун башка зомбулуктун түрлөрүнөн айырмасы, ал жакын мамиледе же үй-бүлөлүк мамилелерде болгон адамдардын ортосунда болот жана мындай иштер боюнча чечимдерди кабыл алууда соттор укук бузуу үчүн жоопкерчиликтин сөзсүз болуу принцибин карманууга тийиш, ага ылайык ар бир укук бузуу жасаган адам КР УБжКне ылайык жоопкерчиликке тартылат (КР УБжКнин 10-беренесинин 1-бөлүгү).

КР УБжКде үй-бүлө мүчөлөрүнө же аларга теңештирилген адамдарга кимдер киреери боюнча түшүндүрмөлөр берилбегендиктен, иштерди изилдөөдө судьялар бул категориядагы адамдарды ар түрдүү аныкташып, катталган никеси жок укук бузуучуну же мурунку жубайын (катталган никелери ажыратылган) жоопкерчиликке тартууда кыйынчылыктар жаралып жатканын көрсөттү.

 **Мисалы:** КР УБжКнин 70-беренесине боюнча укук бузуучу А.Б. 2022-жылдын 29-июнунда саат 21:00дөр чамасында мурунку аялынын үйүнө келип, балдардын көзүнчө жаңжал чыгарып, адепсиз сөздөрдү айтып, жабырлануучуну жана балдарды кемсинтип, эшикти сүзүп, үйгө кирүүгө аракет кылган.

 Аламүдүн райондук сотунун 2022-жылдын 19-июлундагы токтому менен КР УБжКнин 70-беренеси боюнча А.Б.га карата иш анын аракетинде укук бузуунун курамынын жоктугуна байланыштуу токтотулган. Токтомду сот ажырашуу тууралуу күбөлүккө ылайык 2018-жылы укук бузуучу менен жабырлануучунун ортосундагы нике бузулгандыктан, укук бузуучу А.Б. аракетинде КР УБжКнин 70-беренесинде каралган укук бузуунун курамы жок деп жүйөлөштүргөн. (ПН-541/22-Ч1)

 Сот бул ишти токтотууда укук бузуучу менен жабырлануучунун ортосундагы нике бузулгандыктан, үй-бүлөлүк зомбулуктун предмети болуп саналбайт деген жыйынтыкка келген. Апелляциялык соттун 2022-жылдын 23-августундагы аныктамасы менен бул аныктама күчүндө калтырылган.

 Үй-бүлөлүк зомбулук чөйрөсүндөгү укук бузууларды жөнгө салуучу мыйзамдардын бири болуп 2017-жылдын 27-апрелиндеги “Үй-бүлөлүк зомбулуктан сактоо жана коргоо жөнүндө” Кыргыз Республикасынын Мыйзамы саналат, анда КР УБжКнин 70-беренесинин диспозициясында көрсөтүлгөн укук бузуулардын түшүнүктөрү аныкталган.

 Аталган Мыйзамдын 1-беренесинин 14-пунктуна ылайык үй-бүлө мүчөлөрүнө жубайлар, ата-энелер жана балдар, чоң энелер/чоң аталар, таяталар/таянелер, неберелер, камкорчулар/көзөмөлчүлөр жана камкордукка алынгандар, бала асырап алуучулар жана асырап алынгандар, багып алган ата-энелер жана багууга алынган балдар, мыйзамда белгиленген тартипте балдарды тарбиялоого алган башка адамдар, мурдагы жубайлар, өгөй энелер/өгөй аталар жана өгөй балдар, бир туугандар (толук же аталаш/энелеш), иш жүзүндөгү тарбиялоочулар алар бирге жашаган фактыга карабастан жана иш жүзүндөгү тарбиялануучулар кирери көрсөтүлгөн.

 Демек, мурдагы жубайлар үй-бүлө мүчөлөрү болуп саналат жана алар КР УБжКнин 70-беренесинде каралган үй-бүлөлүк зомбулуктун субъекттери болуп үй-бүлө чөйрөсүндө укук бузууларды жасагандыгы үчүн жоопкерчиликке тартылууга жатат.

 Бул Мыйзам зомбулуктун түрлөрүн аныктап, үй-бүлө мүчөлөрүнө теңештирилген адамдардын категориясын ачып берет.

 Өз кезегинде үй-бүлөлүк зомбулук чөйрөсүндөгү ченемдик укуктук актылардын талаптарын изилдеп билбөө укук бузуу жасаган адамдын жоопкерчиликтен качуусуна, анын мурдагы аялына жана балдарына психологиялык травма келтирүүсүө өбөлгө түзөт.

 Ошентип, КР УБжКнин 70-беренесинде каралган укук бузуулар жөнүндө иштер укук бузуунун предметине карата да, башкача айтканда, ага карата өндүрүш жүргүзүлүп жаткан адамга карата да өзгөчөлүккө ээ экендигин эске алуу зарыл.

 Ошентип, КР УБжКнин 70-беренесинде каралган укук бузуулар жөнүндө иштер укук бузуунун субъектисине, башкача айтканда өндүрүш жүргүзүлүп жаткан адамга, ошондой эле Мыйзамдын диспозициясына ылайык үй-бүлө мүчөсү же үй-бүлө мүчөлөрүнө теңештирилген адам болуп эсептелүүгө тийиш болгон жабырлануучуга карата да спецификага ээ экендигин эске алуу зарыл.

 Жалпылоо көрсөткөндөй, бул категориядагы укук бузуулар жөнүндө иштерди кароодо изилденген иштердин көпчүлүгүндө жабырлануучу менен укук бузуучунун ортосундагы үй-бүлөлүк мамилелерди ырастоочу документтер жок болгон.

 **Мисалы:** КР УБжКнин 70-беренеси боюнча иш. Иштин материалдарында укук бузуучу Т.Р. менен жабырлануучунун үй-бүлө мүчөлөрү экендигин тастыктаган документтер жок (ПН-20-23/Ч7). Ушундай эле жетишсиздик ПН-398/23-O6 ишинде да аныкталган;

 Жогоруда айтылгандар укук бузуу жөнүндө протоколду түзүүдө ыйгарым укуктуу орган жабырлануучунун сөзүнөн гана укук бузуучу менен жабырлануучунун ортосундагы мамилени белгилегендигин, ал эми сот отурумунун протоколунан көрүнүп тургандай, сот бул маалыматтардын тууралыгын текшербегендиги аныкталат.

 Ошондой эле, иштерди талдоо көрсөткөндөй, соттор дайыма эле укук бузуучу тарабынан кандай зордук-зомбулук жасалгандыгын талдашпайт, б.а. зомбулуктун физикалык, психологиялык же экономикалык түрү жасалгандыгын аныкташпайт.

 **Дагы бир мисал**: КР УБжКнин 70-беренеси менен Ш.Э. карата иши боюнча 2023-жылдын 14-февралындагы токтомунда укук бузуучу үй-бүлөлүк жаңжал чыгарган. Бирок, соттун токтомунун өзүндө да, сот отурумунун протоколунда да, укук бузуу жөнүндө протоколдо да үй-бүлөлүк чатак кимге, кандайча жасалганы көрсөтүлгөн эмес. Сот үй-бүлөлүк чатак эмне экенин, аны жасаган адамдын так эмне күнөөсү бар экенин талдаган эмес. 70-берененин диспозициясында үй-бүлөлүк зомбулук үчүн гана, б.а. физикалык, психологиялык, экономикалык зомбулукту же физикалык зомбулук көрсөтөм деп коркутуу, ошондой эле үй-бүлөнүн бир мүчөсү/ага тең адам тарабынан башка үй-бүлө мүчөсүнө/ага тең болгон адамга карата атайылап жасалгандыгы үчүн жазалоону карайт. (ПН-202/23B4).

 Ушуга байланыштуу үй-бүлөлүк зомбулук жасагандыгы үчүн күнөөлүү адамды жоопкерчиликке тартууда сот ишти кароодо аныкталган жагдайларды так көрсөтүүгө, укук бузуунун предметинин күнөөсүн аныктоого, ал кандайча жасалганын, кандайча далилденгенин көрсөтүүгө милдеттүү жана бул укук бузуу чындап эле үй-бүлөлүк зомбулук менен байланыштырылышы мүмкүнбү, кандай далилдер укук бузуучу менен жабырлануучунун ортосундагы үй-бүлөлүк мамилени тастыктаарын аныктоого тийиш.

**6. Соттун токтому жана анын сапаты**

КР УБжКнин 541-беренесине ылайык сот же ыйгарым укуктуу орган укук бузуу жөнүндө иш боюнча төмөнкүдөй, алардын электрондук көрүнүшү укук бузуулардын бирдиктүү реестринин автоматташтырылган маалымат тутуму (АМТ) тарабынан түзүлгөн токтомдордун бирин чыгарат:

1) жаза чарасын колдонуу жөнүндө;

2) иш боюнча өндүрүштү кыскартуу жөнүндө;

3) туумду кошуп эсептөө жөнүндө.

КР УБжКнин 539-беренесине ылайык соттун токтому төмөнкүлөрдү камтууга тийиш:

1) соттун аталышы, судьянын же токтом чыгарган ыйгарым укуктуу органдын кызмат адамынын фамилиясы, аты, атасынын аты;

2) ишти кароо күнү;

3) иши каралып жаткан адам жөнүндө (жол кыймылынын эрежелерин бузгандыгы менен байланышкан укук бузуулар боюнча, транспорттук каражат жөнүндө) маалымат;

4) ишти кароодо аныкталган жагдайлардын баяндамасы;

5) бул укук бузуулар үчүн жоопкерчилик каралган ушул Кодекстин беренесин көрсөтүү;

6) иш боюнча кабыл алынган чечим.

Эгерде сот же ыйгарым укуктуу орган тарабынан жаза чарасын колдонуу жөнүндө маселени чечүүдө бир эле убакта күнөлүүнүн материалдык зыяндын ордун толтуруусу жөнүндө маселе чечилсе, анда иш боюнча токтомдо орду толтурууга тийиш болгон зыяндын өлчөмү, ордун толтуруу мөөнөтү жана тартиби көрсөтүлөт.

Мүлктү убактылуу алып коюу түрүндөгү кошумча укуктук кесепеттер колдонулган учурда соттун иш боюнча токтому менен ушул Кодекстин [540-беренесине](file:///C%3A%5C%5CUsers%5C%5Ca.kerimkulova%5C%5CAppData%5C%5CLocal%5C%5CTemp%5C%5CToktom%5C%5Cd7aa3f88-942c-4209-971b-e832554abd30%5C%5Cdocument.htm%22%20%5Cl%20%22st_540) ылайык алып коюлган мүлктүн андан аркы тагдыры жөнүндө маселе чечилиши керек.

**а) буюм далилдер**

Соттук практика көрсөткөндөй, соттор токтомдордо убактылуу алынган буюм заттык далилдердин мындан аркы тагдырын көрсөтпөгөн учурлар кездешет.

КР УБжКнин 512-беренесинин 1-бөлүгүнө ылайык укук бузуунун түздөн-түз объектиси болуп саналган буюмдар, документтер, акчалар, баалуулуктар жана транспорт каражаттары, өзүндө укук бузуулардын изи түшкөн башка предметтер же укук бузууларды таап билүүнүн жана аларды жасаган жакты табуунун каражаты болуп эсептелүүчү, ошондой эле иштин чыныгы жагдайларын белгилөөчү каражат болуп кызмат кылышы мүмкүн болгон предметтер укук бузуулар жөнүндө иш боюнча буюм далилдери катары эсептелет.

Предметтерди жана башка буюмдарды мажбурлоо тартибинде убактылуу алып коюу соттун, ыйгарым укуктуу органдын чечиминин негизинде жүзөгө ашырылат.(КР УБжКнин 36-бер.1-бөл.)

Укук бузуу боюнча ишти кароодо сот буюм далилдер, убактылуу алынган мүлктү кайтарып берүү, жок кылуу же конфискациялоо жөнүндө маселени чечүүгө тийиш.

Кыргыз Республикасынын Өкмөтүнүн 2019-жылдын 30-майындагы 234-токтому менен "укук бузуулар жөнүндө иштер боюнча буюм далилдерди алып коюу, эсепке алуу, сактоо, өткөрүп берүү жана жок кылуу тартиби жөнүндө типтүү нускаманын" 4-пунктунда бекитилген жооптуу сактоодо турган укук бузуулар жөнүндө иштер боюнча буюм далилдерди жок кылуу, кайра иштетүү же сатуу үчүн негиз болуп ыйгарым укуктуу органдын мыйзамдуу күчүнө кирген токтому же соттун чечими эсептелээри көрсөтүлгөн.

Бирок иштерди иликтөө айрым иштер боюнча соттор тарабынан убактылуу алынган буюм далилдер боюнча маселени чечим чыгарууда чечилбей калганын көрсөттү.

**Мисалы:** КР УБжКнин 96-беренеси боюнча 2022-жылдын 23-майындагы токтомдун резолюциялык бөлүгүндө Б.А. күнөөлүү деп табылып, ага 20 000 сом өлчөмүндө айып салынган. (ПН-69/22.Д 1). Ошол эле учурда, 2022-жылдын 21-мартындагы экспертизанын корутундусунан көрүнүп тургандай, укук бузган Б.А. дан алынган, изилдөөгө берилген целлофан пакетиндеги өзгөчө жыты бар жашыл масса баңги каражаты-марихуана, салмагы 6 грамм экендиги жана тергөөчүнүн 30.03.2022-жылдагы токтомуна ылайык "марихуана" баңги каражаты буюмдук далил катары таанылып, Аксы РИИБге сактоого берилген. Ошону менен бирге, буюм далилдер маселеси чечилбей калган. Соттун чечиминин жүйөлөштүрүлгөн бөлүгүндө иштин материалдарын терең изилдөө жөнүндө сөз болуп, укук бузуучунун күнөөсүн далилдөө үчүн экспертизанын корутундусу келтирилген. Ушундай эле мисалдар ПН-79/22-О1; ПН-165/23Б1 иштери боюнча да бар;

**б) сотттун токтомдорундагы грамматикалык каталар**

Иштерди изилдөө көрсөткөндөй, соттор чыгарылган чечимдин маанисин бурмалаган одоно грамматикалык каталарды кетирген учурлар бар.

**Мисалы:** КР УБжКнин 193-беренесинин 1-бөлүгү боюнча М.Ж. карата укук бузуу жөнүндө иш боюнча 28-декабрь 2021-жылдагы токтомдун резолюциялык бөлүгүндө сот: "КР УБжКнин 103-беренесинин 1-бөлүгүндө каралган “укук бузуу фактысы аныкталгандыгына” байланыштуу М.Ж. карата укук бузуу жөнүндө иш токтотулсун" деп көрсөтүлгөн.

Демек, сот мыйзам бузуу фактысын аныктап, иш боюнча өндүрүштү токтоткон. Бирок соттун чечиминин жүйөлөштүрүлгөн бөлүгүндө укук бузуу фактысы жок деп айтылат. Бул токтом мыйзамдуу күчүнө кирип, сот тарабынан орфографиялык жана грамматикалык каталарды оңдоо боюнча аныктама чыгарылган эмес.

**7. Сот тарабынан укук бузуучуга жаза чарасын колдонуу**

Укук бузуулар боюнча иштерди изилдөөнүн жүрүшүндө соттор тарабынан укук бузуу үчүн жаза колдонуунун жалпы эрежелерин сактоосуна да көңүл бурулду.

КР УБжКнин жалпы бөлүгүндө укук бузуулар боюнча негизги принциптер, эрежелер жана талаптар камтылган жана аларды толук билбестен конкреттүү иштерди мыйзамдуу жана акыйкат чечүүгө мүмкүн эмес.

КР УБжКнин жалпы бөлүгү 55 беренени камтыйт, аларда УБжКнин милдеттери жана жалпы жоболору бекитилген, укук бузуу болуп саналган жосундар аныкталган, жоопкерчиликтин негиздери жана шарттары белгиленген, ошондой эле укук бузган жеке адамдарга, күнөөлүү деп табылган жана жоопкерчиликке тартылууга жаткан кызмат адамдарына жана юридикалык жактарга карата колдонулуучу жазалар аныкталган.

Ошол эле учурда айрым иштер боюнча биринчи инстанциядагы соттор кароонун жыйынтыгы боюнча күнөөлүү адамга карата өзгөчө бөлүктүн беренесинин санкциясында жоопкерчилик каралбаган жаза чараларын колдонушкан.

Алсак, КР УБжКнин 10-беренесине ылайык укук бузган ар бир адам ушул Кодекске ылайык жоопкерчиликке тартылат. Жаза чарасын колдонуудан бошотуу ушул Кодексте каралган учурларда жана негиздерде гана жол берилет.

Жаза чараларын колдонууда соттор КР УБжКнин 6-главасынындагы жаза-чаралардын түрлөрүн колдонуунун талаптарын жетекчиликке алууга тийиш.

КР УБжКнин 28-беренеси укук бузуучуга карата колдонулуучу жаза-чаралардын тизмесин камтыйт. Аларга төмөнкүлөр кирет: 1) Эскертүү; 2) коомдук жумуштар; 3) айып пул; 31) транспорт каражаттарын башкаруу укугунан ажыратуу; 4) чет өлкөлүк жарандарды чыгаруу; 5) камакка алуу.

Укук бузган адамдарга карата жогоруда көрсөтүлгөн беренеде толук тизмеси берилген ар кандай жазалар колдонулат. Бул тизме жазалардын ар кандай түрлөрү жөнүндө түшүнүк берет. Бирок укук бузууда күнөөлүүгө жоопкерчилик чарасын белгилөөдө сот өз каалоосу боюнча тизмедеги жазанын түрүн тандай албайт.

Жаза чаранын түрүн жана өлчөмүн дайындоо жөнүндө маселени чечүүдө судья КР УБжКде жасалган укук бузуунун мүнөзүн, жоопкерчиликке тартылып жаткан күнөөлүү укук бузуучунун инсандыгын, жоопкерчиликти жеңилдетүүчү жана оордотуучу жагдайларды эске алуу менен ушул укук бузуу үчүн жоопкерчиликти караган мыйзамда белгиленген санкциялардын чегинде гана жаза колдонуу мүмкүнчүлүгүнө жол берилерин эске алуусу зарыл (КР УБжКнин 45-46-беренелери).

Жаза-чара укук бузуунун мүнөзүнө, аны жасоонун жагдайларына, укук бузуучунун инсандыгына жараша адилеттүү болууга тийиш.

Жаза чара жасалган укук бузуу үчүн мамлекет тарабынан колдонулуучу таасир этүү чара болуп саналат жана укук тартибин камсыз кылуу максатында, Конституцияны жана ченемдик укуктук актыларды сактоо, ошондой эле уукук бузуучунун өзү, жана башка адамдар тарабынан жаңы укук бузуулардын жасалышын болтурбоо максатында жеке жакка карата, ал эми юридикалык жакка карата укук тартибин калыбына келтирүү жана ушул юридикалык жак тарабынан, ошондой эле башка жактар тарабынан жаңы укук бузуулардын жасалышын болтурбоо максатында колдонулат.

Ошондуктан судья тиешелүү берененин санкциясы менен белгиленген төмөнкү чектен төмөн жаза дайындоого же КР УБжК беренесинде каралбаган жазаны колдонууга укугу жок.

Бирок, жалпылоого сунушталган иштерди изилдөө сот тарабынан укук бузуу квалификацияланган берененин санкциясында каралбаган жеңилирээк жазалар дайындалган учурлар бар экенин көрсөттү.

**Мисалы:** КР УБжКнин 126-беренеси боюнча А.Э. карата укук бузуу иши боюнча сот эскертүү түрүндөгү жаза чарасын колдонгон. Иштин материалдарынан А.Э. 18-декабрь 2021-жылы болжол менен саат 15:00 чамасында Аламүдүн районунун Октябрское "Нур городок" айылында Дж.О. карата жаман сөздөр менен сөгүнгөн.

Сот өзүнүн токтомунда укук бузуучунун күнөөсү иштин материалдары менен аныкталганын жана далилденгенин көрсөткөн, бирок жасалган укук бузуунун даражасын жана мүнөзүн, укук бузуучунун инсандыгын эске алып, укук бузуучуга карата эскертүү түрүндөгү жазаны колдонуу мүмкүн деп эсептеген(ПН -308-22-Ч1). Бирок, КР УБжКнин 126-беренесинин санкциясында жеке жактарга 55 эсептик көрсөткүч өлчөмүндө айып салуу же болбосо 30 сааттан 40 саатка чейинки мөөнөткө коомдук иштерге тартуу, же үч суткадан беш суткага чейин камакка алуу каралган, жана бул беренеде “эскертүү” сыяктуу жаза-чаранын түрү каралган эмес. Токтом даттанылган эмес.

Ушундай эле фактылар укук бузуулар жөнүндө төмөнкү иштер боюнча да аныкталган:

 а) КР УБжКнин 57-беренеси боюнча ПН-271/2022-О 6; ПН-358/2022-О3; ПН-44/2022-О2;

б) КР УБжКнин 70-берене боюнча - ПН-547/2022-О6; ПН-27/2022-О2; ПН-310-22.Ч1;

 в) КР УБжКнин 126-бер. боюнча – ПН -308-22-Ч1;

КР УБжКнин 28-беренесине ылайык эскертүү ыйгарым укуктуу орган тарабынан жазуу жүзүндө чыгарылат жана келечекте мындай укук бузуулардын жасалышына жол бербөө максатын көздөйт.

Эскертүү түрүндө жаза колдонуу жөнүндө чечимди кабыл алууда судьялар ушул Кодекстин өзгөчө бөлүгүндө каралган учурларда зыяндуу кесепеттерге алып келбеген укук бузууларды жасоодо эскертүү колдонулушу мүмкүн болгон КР УБжКнин 29-беренесинин жоболорун эске алышкан эмес. Ошондой эле, КР УБжКнин 57, 70, 126-беренелеринде каралган укук бузууларды жасаган адамдарга карата эскертүү түрүндөгү жоопкерчилик ушул кодекстин өзгөчө бөлүгүндө каралбагандыктан, жогоруда көрсөтүлгөн иштерди кароодо соттор колдонууга жатпаган ченемди колдонушкан.

**Айып пул** - укук бузуулардын басымдуу көпчүлүгү үчүн каралган жазанын бир түрү.

Ишти карап жаткан судья укук бузуу жасаган адамга жоопкерчилик каралган берененин санкциясынын чегинде тиешелүү жаза чарасын дайындоону жүйөлөштүрүүгө тийиш.

Соттук практика көрсөткөндөй, соттор айып пул түрүндө жаза белгилөөдө ката кетиришет.

КР УБжКнин өзгөчө бөлүгүнө мыйзам чыгаруучу тарабынан өзгөртүүлөр жана толуктоолор киргизилгендигинин негизинде судьялар материалдык укуктун ченемдерин колдонууда айрым каталарды кетиришет, себеби судьялар жазанын түрү жана өлчөмү жөнүндө маселени чечүүдө КР УБжКнин 3-беренесинин жоболорун эске алышпайт, анткени 3-беренеге ылайык укук бузууларды жасаган адам, аны жасаган убакта ушул Кодекстин колдонуудагы жоболорунда аныкталган негизде жана тартипте жоопкерчиликке тартылууга тийиш экендигин эске алышпайт.

"Кыргыз Республикасынын ченемдик укуктук актылары жөнүндө" Кыргыз Республикасынын Мыйзамынын 1-беренесинин 9-бөлүгүнө ылайык ченемдик укуктук актылар Кыргыз Республикасынын бүткүл аймагында алар күчүнө кирген күндөн тартып колдонулат жана аткарылууга жатат.

2023-жылдын 15-февралында №27 "Жол кыймылынын коопсуздугу чөйрөсүндөгү айрым мыйзам актыларына өзгөртүүлөрдү киргизүү жөнүндө" Кыргыз Республикасынын Мыйзамы менен КР УБжКнин 193-беренесинин 1-бөлүгүнүн санкциясына өзгөртүү киргизилген, анда мас абалындагы айдоочунун транспорт каражатын алкоголь, баңги каражаттары, психотроптук жана башка мас кылуучу заттар менен башкаруусу транспорт каражатын башкаруу укугунан бир жылдык мөөнөткө ажыратууга алып келээри каралган жана Мыйзам расмий жарыяланган күндөн тартып 15 сутка өткөндөн кийин күчүнө кирээри белгиленген, ошол эле учурда мыйзам "Эркин Тоо" гезитине №13 сандуу 2023-жылдын 21-февралында жарыяланган.

Демек, 15-февралдан 21 күн өткөндөн кийин, б.а. 2023-жылдын 8-мартынан баштап аталган мыйзам күчүнө кирген.

**Мисалы:** КР УБжКнин 193-беренесинин 1-бөлүгү боюнча Ат-Башы райондук сотунун 29-март 2023-жылдагы токтому менен укук бузуучуга 17500 сом айып салынган. Иштин фабуласынан 2023-жылдын 25-мартында укук бузуучу У.С. мас абалында автоунаа башкарган. Токтом даттанылган эмес. (ПН-24/22Н2).

Жогорудагыга окшош мисал ПН-370/23-О6 боюнча дагы;

 Жогоруда көрсөтүлгөн мисалдан көрүнүп тургандай, укук бузуу жасалган учурда колдонулуп жаткан КР УБжКнин 193-беренесинин 1-бөлүгүнүн санкциясында айып түрүндө жаза чара каралган эмес. Ушуга байланыштуу сот тарабынан укук бузуулар жөнүндө иштерди кароодо КР мыйзамдарына киргизилген өзгөртүүлөргө катуу көз салуулары керек.

**Камакка алуу** - бул укук бузуу жасагандыгы үчүн берилген эң катуу жазалардын бири. Ал Кыргыз Республикасынын Конституциясынын 59-беренесинде бекитилген эркиндикке жана жеке кол тийбестикке болгон конституциялык укукту, ошондой эле Кыргыз Республикасынын Конституциясынын 31-беренесинде каралган эркин жүрүү укугун чектөө менен байланышат.

Олуттуу укук бузуу үчүн колдонулган мындай чектөө Кыргыз Республикасынын Конституциясынын 23-беренесинин 2-бөлүгүнүн мазмунуна ылайык келет, анда адамдын жана жарандын укуктары менен эркиндиктери улуттук коопсуздукту, коомдук тартипти, калктын саламаттыгын жана адеп-ахлагын сактоо, башка адамдардын укуктары менен эркиндиктерин коргоо максатында Конституция жана мыйзамдар менен чектелиши мүмкүн экендиги каралган.

Камакка алуу түрүндөгү жазаны дайындоо укугу сотко гана таандык.

Жасалган укук бузуунун мүнөзүн жана укук бузган адамдын инсандыгын эске алуу менен КР УБжКнин өзгөчө бөлүгүнүн беренесинин санкциясында каралган жазанын башка түрлөрүн колдонуу коюлган максаттарга жетүүнү камсыз кылбаган учурларда гана камакка алуу жаза-чарасы колдонулушу мүмкүн экендигин соттор эске алышы керек.

Камакка алуу укук бузуучуну коомдон бөлөк кармоо шартында ички иштер органдары аныктаган жерлерде кармоодон турат жана жети суткага чейинки мөөнөткө колдонулат. (КР УБжКнин 33-бер.).

Камакка алуу түрүндөгү жаза чарасын белгилөөдө КР УБжКнин 33-беренесинин 2-бөл. ылайык жазанын бул түрү жеке адамга карата укук тартибин калыбына келтирүү жана адамды тарбиялоо, жана ушул адамдын өзү, ошондой эле башка адамдар тарабынан жаңы укук бузуулардын жасалышынын алдын алуу максатында колдонулаарын эске алуу керек.

Камакка алууну колдонуу жөнүндө кабыл алынган чечимдин жүйөлөрү жаза берүү токтомдо келтирилиши керек.

Камакка алуу жазаны колдонуу жөнүндө маселени чечүүдө сот укук бузуу жасаган адам КР УБжКнин 33-беренесинин 4-бөлүгүндө камакка алуу колдонулбаган адамга киреер-кирбесин тактоосу зарыл.

КР УБжКнин 33-беренесинин 4-бөлүгүндө ылайык камакка алуу балдарга, элүү беш жаш курагынан ашкан аялдарга жана алтымыш жаш курагынан ашкан эркектерге, кош бойлуу аялдарга, үч жаш курагына чейинки баласы бар аялдарга, он алты жаш курагына чейинки баланы жалгыз тарбиялап жаткан жактарга, ошондой эле ден соолугунун мүмкүнчүлүктөрү чектелген биринчи жана экинчи топтогу майыптыгы бар адамдарга карата колдонулушу мүмкүн эмес.

Камакка алуу КР УБжКнин 33-беренесинин 4-бөлүгүндө саналып өткөн адамдарга карата колдонулушу мүмкүн болбогондуктан, соттор мындай жаза колдонуу үчүн тоскоолдуктардын бар же жок экендигин аныктоо зарылдыгына көңүл бурушу керек.

**Мисалы:** Чүй облустук сотунун апелляциялык инстанциясынын 2023-жылдын 6-февралындагы токтому менен Токмок шаардык сотунун (судья А.К. А.) укук бузган П. Б. га карата КР УБжКнин 70-беренеси боюнча үч суткага камакка алуу жөнүндө токтому жокко чыгарылып, иш токтотулган. (ПН-06-23/ч 7).

Апелляциялык инстанция укук бузуучу укук бузган учурда 60 жаштан ашкандыгы жана КР УБжКнин 30-бер. 2-бөл. жана 33-бер. 4-б. талаптарына ылайык коомдук иштер жана камакка алуу 60 жаштан ашкан эркектерге колдонулушу мүмкүн эмес деп токтомун жүйөлөштүрүп, иш токтотулууга жатаарын көрсөткөн .

Соттор ошондой эле камакка алуу түрүндөгү жазаны дайындоодо камакка алуу мөөнөтү эсептеле турган учурду милдеттүү түрдө көрсөтүүсү керек, анткени КР УБжКнин 526-беренесинин 7-бөлүгүнө ылайык кармоо мөөнөтү укук бузуучуну иш жүзүндө кармаган учурдан тартып эсептелүүгө тийиш.

Бирок, соттун камакка алуу боюнча көптөгөн токтомдору мөөнөттү эсептөө убактысын көрсөтпөстөн чыгарылаары аныкталды.

**Мисалы:** КР УБжКнин 126-беренеси боюнча Э.С. карата кармоо протоколунан укук бузуучу 2021-жылдын 20-декабрында саат 16:00дө кармалганы көрүнөт. Соттук отурумдун протоколунда соттук отурумдун башталган жана аяктаган убактысы көрсөтүлгөн эмес, бирок соттук отурумду дайындоо жөнүндөгү аныктамада иш 2021-жылдын 21-декабрына саат 14:30га кароого дайындалган. 2021-жылдын 21-декабрындагы соттун токтому менен Э.С. карата камакка алуу мөөнөтү кайсы убактан баштап эсептелиши керектиги көрсөтүлбөстөн үч суткага камакка алуу түрүндө жаза чарасы белгиленген.(ПН-082/21Б1).

Укук бузуулар жөнүндө иштерди кароодо КР КК 9-беренесинде бекитилген күнөөсүздүк презумпциясынын принциби кынтыксыз сакталууга тийиш, ага ылайык мыйзам тарабынан аныкталган тартипте жана ыйгарым укуктуу органдын чечими менен аныкталмайынча адам укук бузууда күнөөсүз деп эсептелет жана ага карата жаза чарасы колдонулушу мүмкүн эмес.

Көрсөтүлгөн беренеге ылайык адам күнөөсү белгиленген укук бузуулар үчүн гана жоопкерчиликке тартылат. Бул учурда, ал өзүнүн күнөөсүздүгүн далилдөөгө милдеттүү эмес. Ушундан улам жоопкерчиликке тартылып жаткан адамдын күнөөсүн далилдөө милдети (далилдөө жүгү) ошол адам күнөөлүү деп ырастаган тарапка жүктөлөт.

Укук бузуулар жөнүндө мыйзамдарды колдонууда келип чыккан шектенүүлөрдү, күнөөлүүгө койгон ар кандай чечилбеген шектенүүлөр укук бузуу жөнүндө иш козголгон адамдын пайдасына чечмеленүүгө жана чечилүүгө тийиш. Ыйгарым укуктуу органдар жана алардын кызмат адамдары укук бузуу жөнүндө иштин жагдайларын ар тараптан, толук жана объективдүү изилдөө үчүн мыйзамда каралган бардык чараларды көрүүгө тийиш.

Күнөөсүздүк презумпциясы боюнча адамдын күнөөсү жол берилген жана ишенимдүү далилдердин жетиштүү жыйындысы менен талашсыз, шектенүүлөрсүз далилдениши керек.

КР УБжКнин 537-беренесинин 2-пунктуна ылайык сот укук бузуу жөнүндө ишти кароодо адамдын күнөөсү бардыгын же анын күнөөсү жоктугун аныктоого милдеттүү.

Соттук практикада укук бузуу жөнүндө протоколду түзгөн ыйгарым укуктуу органдар укук бузууну жасоодо адамдын күнөөсүнүн жетиштүү жана зарыл далилдерин сотко бербеген учурлар кездешет. Ушуга байланыштуу, укук бузуучунун күнөөсү далилденбеген негиз боюнча иштер негиздүү токтотулган.

**Мисалы:** **1.** Апелляциялык инстанциядагы сот 2022-жылдын 29-сентябрында Чүй облусунун Сокулук райондук сотунун 2022-жылдын 23-августундагы К.А. карата укук бузуу жөнүндө ишти токтотуу жөнүндө токтомун күчүндө калтырып, К.А. иштин чогултулган материалдары менен күнөөсү аныкталбагандыгын жана К.А.нын аракеттеринде укук бузуулардын курамы жок экендигин, анткени далил катары ишке тиркелген дискти кароодо укук бузуучунун коомдук тартипти жана жарандардын тынчтыгын бузгандыгы, ошондой эле коомдук жайда урушуу же сөгүнүү болбогондугун жана иште К.А. нын укук бузууну жасагандыгы боюнча күнөөсүн тастыктаган башка далилдер жок экендигин көрсөткөн. (ПН-582-22/Ч6).

**2.** КР УБжКнин 57-беренеси боюнча апелляциялык инстанция биринчи инстанциядагы соттун коомдук жумуштар түрүндө 20 сааттык мөөнөткө жаза берүү жөнүндө токтомун жокко чыгарып, укук бузуулардын курамы жоктугуна байланыштуу өндүрүштү токтоткон. Иштин фабуласынан көрүнүп тургандай, Н.А. КР УБжКнин 57-беренесинде каралган укук бузуу боюнча айыпталган,тактап айтканда, ал 2022-жылдын 20-декабрында саат 18:00 чамасында Көк-Жангак кафеде жүргөндө жабырлануучу Н.Р.нын башына лоток менен урган. Апелляциялык инстанция 2023-жылдын 17-мартындагы өзүнүн токтомунда сотто укук бузуучунун КР УБжКнин 57-беренесинде каралган укук бузуучунун күнөөсү, тактап айтканда жабырлануучунун ден соолугуна атайлап жеңил залал келтиргендиги иштин материалдары менен далилденген эмес деп көрсөткөн.(ПН-63/23Д-4).

Ушундай эле жагдай КР УБжКнин 193 - бер. 1-бөл. боюнча А.Ш. карата укук бузуу иши боюнча да аныкталган. (ПН-519/22 Ч 7)

Иштерди изилдөө көрсөткөндөй, кээ бир судьялар жаза колдонуу мөөнөтү аяктагандан кийин укук бузуучуларга жаза чара колдонушкан.

**Мисалы:** КР УБжКнин 126-беренеси боюнча Е.А. карата иши боюнча 2020-жылдын 13-сентябрындагы соттун токтому менен 55 эсептик көрсөткүч өлчөмүндө айып пул салынган. (ПН-338-22/Ч7 Токмок шаардык сотунун судьясы С.А.) Иштин фабуласынан 17-июнь 2022-жылы болжол менен саат 15:20 чамасында Е.А. жаш баланын колунан бир бөтөлкө аракты алып коюп, баланын апасы М.К. жаман сөздөр менен сөккөн.

2022-жылдын 27-июнунда иштин материалдары боюнча тергөөчү кылмыш ишин козгоодон баш тартуу жөнүндө токтом чыгарган. Укук бузуу жөнүндө протокол 2022-жылдын 12-сентябрында түзүлгөн жана ошол эле күнү материал сотко эскирүү мөөнөтү бузулуп жөнөтүлгөн. КР УБжКнин талабына ылайык, бул иш 2022-жылдын 27-августуна чейин сотко жөнөтүлүшү керек болчу. Бирок, иш боюнча КР УБжКнин 48-беренесинин 5-бөлүгүндө каралган укук бузуучуга карата жаза чарасын колдонуунун эскирүү мөөнөтү өтүп кеткенине карабастан, судья аны токтотпостон жаза чарасын колдонгон. Токтом даттанылган эмес.

Ушундай эле жагдай ПН-384-22/Ч7 иши боюнча да аныкталган. (Токмок шаардык сотунун судьясы А.К.А.)

Мындай кемчиликтерге жол бербөө максатында соттор жазык ишин козгоодон баш тартуу жөнүндө чечим кабыл алынган күндөн тартып укук бузуу иши боюнча жаза колдонуунун эки айлык мөөнөтүн КР УБжКде белгиленген тартипте так сакташы керек.

**в) процесстин катышуучуларына соттун токтомун тапшыруу**

Токтомду өз убагында, ыкчам жарыялоо жана анын көчүрмөсүн тапшыруу процесстин катышуучуларына коргонуу, анын ичинде соттук коргонуу укугун камсыз кылуунун шарттарынын бири болуп саналат, анткени токтомго мыйзамда белгиленген тартипте өз убагында даттанууга мүмкүндүк берет. Бул өз кезегинде иш боюнча даттанууну кароо жана мыйзамда белгиленген мөөнөттө токтомду аткаруу үчүн өбөлгөлөрдү түзөт.

КР УБжКнин 542-беренесинин 2-бөлүгүнө ылайык укук бузуу жөнүндө иш боюнча токтом чыгарылган күндөн тартып үч күндүн ичинде токтомдун көчүрмөсү укук бузуучуга же анын мыйзамдуу өкүлүнө же токтом чыгарылган юридикалык жактын мыйзамдуу өкүлүнө, ошондой эле жабыр тарткан адамга тил кат менен милдеттүү түрдө тапшырылат. Көрсөтүлгөн мөөнөттө токтомдун көчүрмөсү белгиленген тартипте аталган адамдарга жиберилиши зарыл, жана ушул берененин 3-бөлүгүнө ылайык токтомдун көчүрмөсү кол койдуруу менен тапшырылат, эгерде токтомдун көчүрмөсү жиберилсе, бул жөнүндө ишке тиешелүү жазуу жазылат.

КР УБжКнин 539-беренесинин 6-бөлүгүнө ылайык, укук бузуу боюнча токтом, эгерде ал даттанылбаса, КР УБжКнин 547-беренесинде каралган (токтомдун көчүрмөсү тапшырылган күндөн тартып 10 күндүн ичинде) даттануу мөөнөтү аяктагандан кийин мыйзамдуу күчүнө кирет.

 Бирок иштерди изилдөө көрсөткөндөй, токтомдун көчүрмөсү дайыма эле кол койдуруу менен тапшырылбагандыгы жана укук бузуучуга же болбосо анын мыйзамдуу өкүлүнө же токтом чыгарылган юридикалык жактын мыйзамдуу өкүлүнө, ошондой эле жабыр тарткан адамга жөнөтүлбөгөндүгү аныкталды.

**Мисалы:** КР УБжКнин 127-бер. боюнча А.у.Б карата укук бузуу иши сот тарабынан 24-декабрь 2021-жылы каралып, 1000 сом айып түрүндө жаза дайындалган. Бирок иштин материалдарынан көрүнүп тургандай, токтомдун көчүрмөсү тапшырылган эмес жана ал укук бузуучуга жөнөтүлгөн эмес. Ошондой эле иштин материалдарында токтомду аткаруу үчүн тиешелүү органга жиберүү жөнүндө маалымат жок. (ПН-092/21Б1 Бишкек шаарынын Ленин райондук сотунун судьясы Б. М.);

Ушундай эле жагдай ПН-24-21/ч7 иши боюнча да аныкталат;

Жогорудагы кемчиликтердин негизинде жаза колдонуу жөнүндө соттун токтомдору аткарылган эмес.

**8. Сот тарабынан салынган жазаларды аткаруу**

Укуктун жана эркиндиктин соттук коргоонун маанилүү элементи болуп сот актыларын аткаруу саналат. Кыргыз Республикасынын Конституциясынын 101-беренесинин 1-пунктуна ылайык Кыргыз Республикасынын сотторунун мыйзамдуу күчүнө кирген чечимдери бардык мамлекеттик органдар, жергиликтүү өз алдынча башкаруу органдары, юридикалык жактар, коомдук бирикмелер, кызмат адамдары жана жеке жактар үчүн милдеттүү жана республиканын бүткүл аймагында аткарылууга жатат жана ушул берененин 2-пунктуна ылайык сот өзү кабыл алган соттук чечимдердин жана жеке аныктамалардын аткарылышын контролдойт.

Сот тутумунун натыйжалуулугу соттор кабыл алган сот актыларынын талаптагыдай аткарылышына түздөн-түз көз каранды. Тиешелүү сот чечимин чыгаруунун максаты - бузулган же талашылып жаткан укукту иш жүзүндө калыбына келтирүү, ага сот актысын тез жана натыйжалуу аткаруу аркылуу жетишилет.

Жалпылоонун жүрүшүндө укук бузуулар жөнүндө иштер боюнча жаза дайындоо жөнүндө соттор тарабынан чыгарылган токтомдор тиешелүү түрдө аткарылбай жаткандыгы, изилденген көптөгөн иштер боюнча жаза чаралары жөнүндө токтомдордун аткарылышы тууралуу маалыматтар жок экендиги аныкталды.

Көпчүлүк учурда айып пулду өз ыктыяры менен төлөө боюнча токтомдор аткарылган (айып пулду төлөгөндүгү жөнүндө квитанция иштин материалдарына тиркелген).

Ошону менен бирге КР УБжКнин 555-беренесинин талаптары бузулуп, токтомдорду аткарууга өз убагында жиберүү боюнча аларды чыгарган судьялар тарабынан көзөмөлдөнгөн эмес, ал эми аталган берененин 2-бөлүгүнүн талаптары боюнча жаза колдонуу жөнүндө токтом мыйзамдуу күчүнө кирген учурдан тартып аткарылууга тийиш.

 Ошондой эле жалпылоого келип түшкөн иштерди изилдөө айрым укук бузуулар жөнүндө иштер боюнча сот тарабынан жаза колдонуу жөнүндө мыйзамдуу күчүнө кирген токтомдор аткарууга такыр жиберилбегендигин көрсөттү.

**Мисалы:** 1. Чүй райондук сотунун 25.07.2022-ж. токтому менен Д.М. КР УБжКнин 193-беренесинин 1-бөлүгү менен мамлекет пайдасына 175 эсептик көрсөткүч өлчөмүндө айып салынган, б.а. 17500 сом өлчөмүндө. Токтом даттанылган эмес жана 2022-жылдын 5-августунда күчүнө кирген. Токтомдун көчүрмөсү укук бузуучуга тапшырлган, бирок тиешелүү органга аткарууга жиберилген эмес, иштин материалдарында аткаруунуу жыйынтыгы жок. (Пн-155/22.Сн9).

Мындай жагдай ПН-98/23Ч4;ПН-155/22.Ч9; ПН-085/21Б1;ПН-49/21Б.4;ПН-261/23.Б4;ПН-168/23Б4;ПН-201/23Б4 иштеринде да аныкталды.

Келтирилген мисалдар жаза колдонуу жөнүндө мыйзамдуу күчүнө кирген токтомдор сот тарабынан тиешелүү контролдун жоктугунан улам аткарууга берилбегендигин күбөлөндүрөт.

КР УБжКнин 559-беренесинин 1-бөлүгүнө жана "соттук аткаруучулардын статусу жөнүндө жана аткаруу өндүрүшү тууралуу" Кыргыз Республикасынын Мыйзамынын 37-беренесинин 3-бөлүгүнө ылайык, жаза чара көрүү жөнүндө токтом, эгерде ал мыйзамдуу күчүнө кирген күндөн тартып үч жылдын ичинде аткарылбаса, аткарылууга жатпайт.

Жаза чарасын колдонуу жөнүндө сот тарабынан чыгарылган токтомдор аткаруу үчүн жиберилбеген учурда эскирүү мөөнөтү өткөндүгүнө байланыштуу токтотулушу мүмкүн экендигин эске алуу менен, соттор аларды аткаруу үчүн өз убагында жиберүү үчүн контролду күчөтүүгө тийиш.

Башка иштер боюнча жаза чарасы колдонулган токтомдор сот тарабынан аткаруу үчүн кеч жиберилгени жана иштерде аткаруунун жыйынтыгы тууралуу маалымат жок экени аныкталды.

КР УБжКнин 555-беренесинин 2-пунктуна ылайык жаза колдонуу жөнүндө токтом мыйзамдуу күчүнө кирген учурдан тартып аткарылууга тийиш.

**Айып салуу** жөнүндө токтом тапшырылган күндөн тартып отуз календардык күндөн кечиктирилбестен, ал эми токтомго даттануу болгон учурда - даттанууну канааттандыруусуз калтыруу жөнүндө билдирүүнү алган күндөн тартып он беш күндөн кечиктирилбестен төлөнүүгө тийиш (КР УБжКнин 563-бер.).

**Коомдук жумуштар** түрүндөгү жаза-чара соттун мыйзамдуу күчүнө кирген токтому пробация органдарына келип түшкөн күндөн тартып он күндүк мөөнөттөн кечиктирилбестен аткарууга жатат (КР УБжКнин 561-бер.).

Ошол эле учурда, төмөндөгү мисалдардан көрүнүп тургандай, соттор аталган берененин талаптарын бузуу менен айып салуу боюнча токтомдорду жөнөтүшкөн.

**Мисалы:** **1.** КР УБжКнин 193-беренесинин 1-бөлүгү боюнча Т.у.Ж. карата 13-декабрь 2021-жылы мамлекеттин кирешесине 17500 сом айып салуу жөнүндө токтом чыгарылган. Токтом 2021-жылдын 24-декабрында күчүнө кирген, бирок 2022-жылдын 7-сентябрында гана аткаруу үчүн жөнөтүлгөн (ПН-05/21Ч4).

**2.** Октябрь райондук сотунун 2021-жылдын 29-декабрындагы токтому менен укук бузган Ж.Т. 30 сааттык коомдук жумуштар түрүндөгү жаза белгиленген. Соттун токтому даттанылган эмес жана 2022-жылдын 9-январында мыйзамдуу күчүнө кирген. Бирок пробация органына аткаруу үчүн 2022-жылдын 11-апрелинд гана жөнөтүлгөн.(Пн-78/21б2).

Ушундай эле кемчиликтер ПН-106/22И7; ПН-011/21.Б1; ПН-123/23Б3; ПН-01/21Ч4 иштери боюнча да аныкталган;

Ошондой эле, укук бузуу иштери боюнча айрым соттор жаза чарасын колдонуу боюнча соттун мыйзамдуу күчүнө кирген токтомун аткаруу боюнча сот буйругун чыгарып, тиешелүү органга аткаруу үчүн жиберилгенин иштерди иликтөө көрсөттү. **Мисал:** ПН-156/22-О7; ПН-02/21О8;

Соттор КР УБжКде жаза колдонуу жөнүндө соттун мыйзамдуу күчүнө кирген токтомун аткаруу үчүн сот буйругун чыгаруу каралбагандыгын эске алышы керек.

"Соттук аткаруучулардын статусу жөнүндө жана аткаруу өндүрүшү тууралуу" Кыргыз Республикасынын Мыйзамынын 17-беренесинин 1-бөлүгүнүн 3-пунктуна ылайык аткаруу документи болуп доону камсыз кылуу, зыяндын ордун толтуруу жана мүлктү конфискациялоого мүмкүн болуу тартибинде, ошондой эле бузуулар жөнүндө иштер боюнча чыгарылган соттун аныктамалары жана судьянын токтомдору саналат.

Ушуга байланыштуу, аткаруу үчүн сот тарабынан жаза колдонуу жөнүндө соттун токтому гана жөнөтүлүшү керек.

**КОРУТУНДУ**

1. Укук бузуулар жөнүндө иштерди кароодо сапатты жогорулатуу жана катачылыктарга жол бербөө максатында жергиликтүү соттордун төрагаларына укук колдонуу практикасында колдонуу үчүн судьяларды ушул жалпылоо менен тааныштыруу сунушталсын.
2. Жергиликтүү соттордун төрагалары укук бузуулар жөнүндө иштерди судьялар тарабынан кароодо системалуу контролду камсыз кылууга, бул категория боюнча соттук практиканы жалпылоого жана талаш же түшүнүксүз кырдаалдар келип чыккан учурда көмөк көрсөтүүлөрү зарыл.